2020 йилги ЖЧ Литвада бўлади\n2020 йилда футзал бўйича жаҳон чемпионатига Литва мамлакати мезбонлик қилади. Бу ҳақда ФИФА расмий сайти хабар берди.\nУшбу мундиални қабул қилиш учун Литва, Эрон, Япония ва Янги Зеландия давлатлари ҳам даъвогарлик қилган эди.\n2016 йилги жаҳон чемпионати Колумбияда ўтказилганди. Ўшанда Ўзбекистон терма жамоаси ўз тарихида илк бор мундиалда иштирок этганди.\nБугунги “Эл-Класико” чипталари тарихда энг қиммати!\nБу сафарги “Эл-Класико”да Криштиану Роналду ҳам, Лионель Месси ҳам ўйнамайди. Бундан ташқари, мазкур баҳс Испания вақти билан соат 16:15да бошланади. Шунга қарамай, “Камп Ноу”га кириш учун энг арзон чипта нархи 179 еврога тенг. ВИП тоифасига кирмайдиган энг қиммат чипталар эса 499 евро туради.\nТарихда ҳеч қачон “Эл-Класико” учун энг арзон чипта нархи бунчалик қиммат бўлмаган экан.\nЛуис Гарсия иштирокида матбуот анжумани\n28 октябрь куни Ла-Лига ушбу мавсумининг илк –“Эл-Класико” баҳси ўтказилади. Аввал хабар берилганидек, Ла-Лига ҳамда ЎзПФЛ ўртасида имзоланган ҳамкорлик меморандуми асосида “Миллий” стадионида “Барселона” ҳамда “Реал” клублари ўртасидаги учрашув намойиш этилади. Ушбу тадбирда Ла-Лига элчиси Луис Гарсия ҳам иштирок этади.\n28 октябрь куни ОАВ вакиллари учун шунингдек, “Барселона”, “Ливерпуль” ҳамда “Атлетико” жамоаларининг собиқ юлдузи Луис Гарсия иштирокида матбуот анжумани ҳам ўтказилади. Ушбу матбуот анжумани “Миллий” стадионида соат 11:00да бошланади.


Иншооллоҳ бундай бўлмайди. Унда қандай бўлади? « Ўзбекистон Халқ Ҳаракати\nИншооллоҳ бундай бўлмайди. Унда қандай бўлади?\n05 August 2012 - 9:27\n4 август куни Швеция Қироллиги пойтахти Стокгольмда: мамлакатдаги ўнг экстремистлар гуруҳи сифатида қараладиган “Анти жиҳод” ҳаракати ўзининг Ислом дунёсига қарши қаратган норозилик акциясини ўтказди. Швед ОАВда тарқатилган маълумотларга кўра, Стокгольм вокзали қошидаги майдонда манифест тарзида ўтказилган бу норозилик акциясида 100 нафар ўнг миллатчилар иштирок этишган ва улар полиция кучлари қуршаб олинган. Бошқа маълумотларда уларнинг сони 200 нафар эканлиги ҳам айтилмоқда.\nШвеция ҳудудларида кўплаб мусулмонларнинг яшаётгани боис, улар томонидан манифест иштирокчиларига кутилмаган ҳужум бўлиши эҳтимолидан хавотирланган полиция, манифестчиларни шу усулда ҳимоя қилган бўлди. Шу куни Стокгольмдаги полиция кучларига кўмак бериш учун майдонга Швециянинг Готланд орол вилоятидан, шунингдек Даниядан ҳам полициячилар келтирилди.\nУшбу намойишга қарши бўлган юзларча одам, бу манифестни тўхтатишга уринишди. Баъзи ҳолларда улар билан полиция кучлари орасида тўқнашувлар ҳам бўлиб ўтди. Кун давомида вокзал яқинидаги бу майдон тўсиб қўйилди.\nНамойишчилар Норвегия, Британия ва Исроил байроқларини кўтариб олиб, Ислом динига ва мусулмонларга қарши хитоблар билан қичқиришаркан, уларга жавобан ён атрофда бўлган намойишга қаршилар “Ирқчилик тўхтатилсин!” деган садолар билан хитоб қилишди. Гуруҳ бошлаб берган бу намойиш тўлиғича Ислом динига қарши намойиш эканлиги айтилса-да, майдонда турганлар “Афтонбладет” интервью беришаркан, ўзларининг Ислом динига эмас, балки Исломий ташкилотларга қарши эканликларини урғулашди.\nАкция давомида унинг бир неча иштирокчилари, ҳамда “Анти жиҳод” ғояларига қарши турганлар орасидан баъзи кишилар полиция томонидан ушлангани тўғридан-тўғри трансляция пайтида кузатилган бўлса-да, бироқ улар нима сабабдан ушланганига изоҳ берилмади. Нацизмга қарши фикр билдираётганлар полиция кордони ташқарисида туриб, ахлат қутиларини тарақлатиш билан, турли сибизғалар билан, овоз кучайтиргичлар орқали шовқин қилиб, майдон ўртасида турганларга халал бериб боришди. Шунингдек, улар полиция томонга мушаклар ирғитишгани, соат 14:20 да эса полиция хизматчиларидан бирининг юзига намойишга қарши турганлар томонидан отилган капсула тегиб жароҳатлагани ҳам айтилади вокзал яқинидаги майдондан олиб берилган репортажларда.\nЕвропа мамлакатларида мусулмонларнинг кўпайиб бораётгани боис, Исломга зид баъзи гуруҳлар томонидан ташвишлар изҳор қилинмоқда ва бу ҳол нафақат Европада, балки Ғарб мамлакатларининг аксарида кузатилади. Стокгольмдаги бу митингни мамлакатнинг исломийлашувига қарши бўлган “Британия ҳимоя лигаси”, ҳамда унинг Швециядаги бўлими “Швед ҳимоя лигаси” ташкиллаштирган.\nБўлиб ўтган бу намойишга қарши тургун гуруҳлар учун ҳам ўз фикрларини айтиш имкониятлари мавжуд эди. Воқеа жойидан репортаж олиб борган “Афтонбладет” газетасининг билдирганига кўра, улар асосан “Нацизм тўхтатилсин” деган хитоб битилган транспарантларни кўтариб олишганди. Журналистлар митинг иштирокчиларини суҳбатга тортишаркан, улар нима сабабдан Исломга қарши эканликларини очиқ-ойдин тушунтириб бера олишмади ҳам. Митинг қатнашчиларидан бирига берилган саволда Норвег террорчиси Брейвикнинг мусулмон эмаслиги келтириларкан, митинг иштирокчиси Брейвикни “Ал-Қоида билан ҳамкорлик қилган” дея таъкидлайди (!).\nМамлакатнинг исломийлашувига қарши бўлган гуруҳ вакиллари келгусида ҳам йилда бир бор бу каби митинг ва намойишлар ўтказиб боришга қарор берганликларини маълум қилмоқда.\nШарқ мамлакатларининг кўпчилигида диктатура режимлари ўрнатилгани ҳамда Ғарбдаги иқтисодий ривожланган мамлакатлар мана шу диктаторлар билан ҳамкорлик қилиб боришлари ортидан, кўплаб мусулмонлар Европа мамлакатларига кўчиб келишмоқда. Бу ҳол яқин келажакда тўхташидан ҳам умид йўқ. Демак, Ғарб яқин орада қатъий қарорга келиши керак: Шарқ мамлакатлари диктаторларини қўллаб-қувватлашни бас қилиш ва у ерларда демократик тартиблар жорий этилиши талабини қўйиши, ёинки ўзларининг демократияларидан воз кечиб, нацизм ғоялари билан яшашга ўтишлари лозим бўлади. Иккинчи жаҳон уруши йилларида йирик бир нацистлар мамлакатининг инсониятга қарши содир этган жиноятлари, ҳамда унинг ҳоли нима билан якун топгани инсонлар хотирасидан ўчгани йўқ. Дунё икки лагерга, комунистлар ва коммунист бўлмаганлар лагерларига ажралган эди. Эндиликда эса, дунё мусулмонлар ва мусулмон бўлмаганлар лагерига ажралиб қолганга ўхшайди. Лекин Ислом олами дунё тараққиётидан мутлақ ортда қолиб кетгани ва аксарида Ғарбнинг марҳаматига муҳтож экани нималарга олиб келиши мумкинлигини ҳозирда башорат қилиш ҳам қийин.\nБу каби митинглар маълум бир жамиятда ижтимоий онгни шакллантириш учун уюштирилади ва келгусида ҳам бунақа чиқишларнинг давом этиши билан Европа мамлакатлари исломофобик жамиятларга айланиб бориши мумкин. Мусулмонларнинг умидлари фақат Аллоҳдан: “Иншоллоҳ бундай бўлмайди”!


“Ҳуррият” газетаси (28.09) яна ахборот хуружи мавзусига эътибор қаратди. Бу сафар эркин кузатувчилар ва мустақил нашрларнинг амалдаги бош вазир Шавкат Мирзиёевнинг президент вазифасини бажарувчи этиб тайинлангани қонунчиликка зид экани тўғрисидаги фикрларига эътироз билдирилди.\n“Давлатимизга нисбатан таъсир ўтказишни режа қилган кучларнинг малайлари бўлмиш айрим ахборот воситалари, “журналистлар”, “ҳуқуқ ҳимоячилари” парламентимиз 8 сентябрда қабул қилган президент вазифасини юклаш ҳақидаги қарорига нисбатан ахборот хуружи ташкил қилишди”, дея иддао қилди газета.\nМақолада “совуқ уруш” даврида фаол ахборот ва психологик уруш олиб бориш учун бир қатор ОАВлар ташкил этилгани айтилади ва бу ОАВлар қаторида “Озодлик”, “Америка овози”, “Немис тўлқини”, ББС каби радиостанциялар номи санаб ўтилади.\nШу билан бирга, “Озодлик” радиоси АҚШ Давлат департаменти ва Марказий разведка бошқармаси томонидан молиялаштирилгани, айни пайтда бир қатор давлатларда, хусусан, Беларус, Эрон, Тожикистон, Туркманистонда бу радио эшиттиришлари тақиқлангани таъкидланади.\nАммо шу ўринда бу радиони тақиқлаган давлатларнинг деярли барчаси нодемократик ва авторитар мамлакатлар сифатида тилга олинишига тўхталиб ўтирилмайди.\n“Таҳлиллар шуни кўрсатадики, яқин ва узоқ давлатларда содир этилган давлат тўнтаришлари (“рангли инқилоблар”, “араб баҳори”) манфаатдор кучлар томонидан ғаразли мақсадга йўналтирилган тарзда аҳолига нисбатан амалга оширилган ахборот таъсирининг оқибатидир”, дейилади газетада.\nМуаллиф “қичийдиган жойини аввалдан қашиб қўяди”, яъни бўлажак президент сайлови натижалари бўйича “турли шубҳа, “миш-мишлар”ни тарқатиш, сайлов жараёнининг қонуний, демократик тарзда ўтганини шубҳа остига олиш кучайиши”ни башорат қилади.\n“Башарти шундай бўлса, бу ҳақиқий халқ танлови амалга ошганидан, ахборот хуружи ташкилотчилари хоҳлаган нарса рўй бермаганидан далолат беради”, дейди муаллиф.\nУ “ахборот хавфсизлигини таъминлашга қаратилган алоҳида қонун ҳужжати қабул қилиш масаласи кўриб чиқилиши керак”лигини шарт қилиб қўяр экан, ахборот хуружларига қарши курашда эътибор қаратиш муҳим бўлган бешта жиҳатга ҳам эътибор қаратади.\nХусусан, муаллиф “мамлакатимиз, давлат аппарати, раҳбарлар ҳақида нотўғри маълумотлар, туҳмат, уйдирмалар, нотўғри ахборот тарқатувчи ҳар қандай ахборот воситалари фаолиятига қонун доирасида чек қўйиш” таклифини илгари суради.\nУ “аҳолига чет элларга туриб мамлакатимиз тўғрисида нотўғри, бир тарафлама ахборот тарқатувчи ахборот воситалари, шахсларнинг асл қиёфасини очиб берувчи ахборотни етказиш”ни ҳам таклиф этади.\nАввало, мақола “парламент қарорига қарши ахборот хуружи” ҳақида бўлса-да, унинг “ташкилотчилари” бу ҳужжатнинг қайси жиҳатларига эътироз билдирилаётгани тўғрисида бир оғиз ҳам айтилмаган.\nҚолаверса, биз иқтибос келтирган икки таклиф ҳам янгилик эмас. Ўзбекистондаги жараёнлар, мамлакат раҳбарияти ҳақида муқобил фикр билдирадиган интернет нашрларига чеклов қўйилганига кўп йиллар бўлди.\nБундай фикр билдирадиган ОАВлар, шахсларнинг “асл қиёфасини очиб бериш” эса маҳаллий телевидение ва нашрларда васваса даражасига олиб чиқилган, дейиш мумкин.\ndata-title="Парламент қарори қонунийлигига шубҳа билдириш “ахборот хуружи”га тенглаштирилди" data-description=""Ҳуррият" газетаси (28.09) яна ахборот хуружи мавзусига эътибор қаратди. Бу сафар эркин кузатувчилар ва мустақил нашрларнинг амалдаги бош вазир ..." data-image="https://eltuz.com/wp-content/uploads/2016/09/rasm3077.jpg" data-url="https://eltuz.com/asosiy-mavzular/197303/" data-services="facebook,odnoklassniki,twitter,telegram" data-counter="ig">


28 сентябр 2021, Тошкент вақти: 00:30\nПрезидент Путин Москва ташқарисидаги Ново-Огарёво резиденциясида-22 март, 202\nРоссия президенти Владимир Путин атрофидагилар орасида коронавирус юқтирганлар аниқлангани сабабли ўзини яккалашга ўтди. Бу ҳақда Кремль сайтида маълум қилинган.\nКремлнинг матбуот котиби Дмитрий Песков аниқлик киритишича, Путин соғлом, унинг коронавирусга топширган тести манфий чиққан. Аммо Путиннинг бевосита иштирокида тадбирлар ўтказиш “маълум бир вақтга” тўхтатиб турилади.\nЯқинда Путин паралампиадачи спортчилар билан мулоқоти чоғида тез орада карантинга кетиши мумкинлигини эслатиб ўтган эди.\nБироқ шундан сўнг, атиги бир неча дақиқа ўтиб Кремлнинг матбуот котиби Дмитрий Песков президент шунчаки фикрини “образли” ифодалаганини айтди.\nПутин 15 октябрь куни Душанбеда очиладиган КХШТ ва ШҲТ саммитларига келмаслиги аллақачон маълум бўлди. Россия президенти бу тадбирларда масофадан иштирок этади.\nШу йилнинг баҳорида Путин Россияда ишлаб чиқарилган вакцина билан эмланганини эълон қилган эди (кейинроқ у “Спутник V” препаратини назарда тутганини аниқлаштирган). Аммо Путин билан юзма-юз учрашажак одамларни карантинда сақлаш амалиётидан ҳеч қачон воз кечилган эмас.\nКеча оқшом Россия раҳбари Москвада Сурия президенти Башар Асад билан учрашди.\nЎтган баҳорда, эпидемиянинг биринчи тўлқини чоғида Россия президенти бир неча ой оммавий тадбирларда деярли иштирок этмаган, масофадан ишлашга ўтганди. Лекин ўшанда Путиннинг карантинда эканлиги расман қайд этилмаган.\nПутинга яқин одамлардан айнан ким коронавирус юқтиргани хабар қилинмаяпти.\n19 сентябрь куни Россияда Давлат Думасига сайловлар ўтказилади. Аввалроқ президент овоз беришда иштирок этиш ниятида эканлиги маълум қилинган эди.


«Ўзбектелеком» АК Хитой компанияларидан 204 млн долларга асбоб-ускуналар сотиб олади\n22:10 / 10.02.2016\nХитойнинг Huawei Technologies ва ZTE Corporation компаниялари "Ўзбектелеком" акциядорлик компанияси билан 204,668 миллион долларлик битимлар тузади. Бу ҳақда "Газета.uz" хабар берган.\nМиллий телекоммуникация оператори акциядорлари жорий ҳафтада Huawei компанияси билан 118,5 млн долларлик, ZTE билан эса 86,3 млн долларлик асбоб-ускуналар сотиб олиш бўйича келишув имзолашга розилик берган.\nБитим доирасида «Ўзбектелеком» АК телекоммуникация тармоқларини ривожлантириш бўйича инвестициявий лойиҳаларни амалга ошириш учун ускуналар сотиб олади.\n"Ўзбектелеком" – Ўзбекистоннинг энг катта телекоммуникация оператори. Унинг тармоғлари бутун республика ҳудудини қамраб олган. Компания провайдерларга кўчмас ва уяли алоқа каналлари ва овозли алоқанинг барча турлари билан таъминлайди. Компания хизматлари UzTelecom, UzMobile, UzOnline ва Telecom TV савдо белгилари остида танилган.\n2015 йилнинг апрель ойида Uzmobile Тошкент ва Тошкент вилоятида GSM тармоғини ишга туширди. Абонентларга GSM2G/3G/ HSPA+ и 4G LTE стандартларида хизмат кўрсатилади.\n2016-2020 йилларда республиканинг мобил алоқа тармоғини ривожлантиришга 402,8 млн доллар маблағ сарфланиши кўзда тутилган.\nУшбу йўналишда ривожланиш республикада уяли алоқа фойдаланувчилари 67 фоиздан 90 фоизга етказилиши, 2020 йилда абонентлар сони 8 млн нафарга кўпайиб, 27 миллионни ташкил қилиши кутилмоқда.


Матбуот ҳақида айрим мушоҳадалар – Jurnalist\nМатбуот ҳақида айрим мушоҳадалар\ntemur2021-10-15T10:19:41+05:0015 Oktabr, 2021|Умумий янгиликлар|\nМатбуот жамият олдига бир неча саволларни кўндаланг қўяр экан, ўз навбатида, тезкор замонамиз ҳам унинг ўзига жиддий масалаларни рўбарў қилмоқда. Хусусан, 7-8 йил олдин босма нашрларнинг истиқболи ва келажакда асосан сайтларнинг ривожланиши ҳақида қизғин муҳокамалар бўлган эди.\nҚарангки, бугун умуман матн, саводхонлик кейинчалик инсониятга керак бўладими-йўқми қабилидаги баҳслар авжида. Зеро, янги авлод ахборот истеъмолчисига матндан кўра, аудиовизуал маҳсулот кўпроқ маъқул кела бошлади. Замоннинг тез ўзгаришини кўринг!\nҲа, асосий мезон – матн, шаклланган журналистикани асраш, қандай қилиб ривожлантириш бугун долзарб масала бўлиб қолди. Чунки, истиқболда ахборот истеъмолчисига видео, инфографика шаклидаги информациялар кўпроқ керак экан, матннинг тақдири нима бўлади? Қуйида шу ҳақдаги айрим мулоҳазаларни ўртоқлашмоқчиман.\nБугунги фуқаро мамлакатимизда кечаётган кучли фуқаролик жамияти қурилишининг пассив иштирокчиси, анъана ва удумларнинг одатий ижрочиси, қонунлар қошида сас-садосиз нотавон эмас. Билъакс улар жамиятдаги маънавий ва ахлоқий қоидаларнинг яратувчиси, ҳар қандай қонунларнинг ҳаётбахш бўлишини талаб қилувчи куч, воқеликни танқидий нуқтаи назардан фаол муҳокама қилувчи субъект даражасига кўтарилгандир. Айни жараённинг воқеъ бўлишида оммавий ахборот воситаларининг, хусусан, матбуотнинг улкан ўрни ва роли бор.\nАммо, аён бўлмоқдаки, жамият тараққиётининг ҳозирги босқичига келиб, матбуотга муносабат жиддий равишда ўзгармоқда. Информация тарқатишнинг янгича усул ва воситалари кўпайгани туфайли айрим серфикр зиёлиларда матбуотнинг рақобат майдонидаги имконияти бироз чеклангандек, интернет, радио, телевидение каби ОАВдан ортда қолгандек таассурот шаклланмоқда. 400 йилдан зиёдроқ тарихга эга бўлган замонавий матбуот ҳақида баъзан турфа номарғуб сўзлар янграмоқда.\nХўш, аслида ҳам шундаймикин?\nМашҳур физик Эрнст Резерфорд лабораторияда у ёқдан-бу ёққа чаққон одимлаётган ёш ходимдан нима қилаяпсиз, деб сўрайди. Шунда ходим ишлаётганини айтади. Ана энди атоқли олимнинг жавобига эътибор беринг: “Қизиқ, қачон фикрлайсиз?..”\nМатбуотнинг энг муҳим, жамият тараққиёти учун аҳамиятли жиҳати шундаки, бунда айтилган сўз умумлашма хулоса каби намоён бўлади. Биз гапираётганда сўзлашув манерамизга эътибор беравермаймиз, аммо ёзаётганимизда янги ва нишонга урадиган қилиб гап айтишга чоғланамиз.\nФикр оний лаҳзаларда, тафаккур соатларидагина инсонга ҳамдам, бошқа пайтда киши ана ўша фикрнинг ижрочиси, ташвиқотчиси бўлади. Дабдурустдан мақола ёки тадқиқот ёзиш қийин. Бунга ойлаб-йиллаб тайёргарлик кўрилади. Ёзарман ўзи суйган, таянган китоблар оралаб, фикрига қувват ва рағбат топишга интилади. Шу маънода, зиёлининг, кенг маънода, миллатнинг асл интеллекти матбуотда тўлиқроқ, аниқроқ намоён бўлади.\nТурли рақамлар, ҳужжат турлари, уларнинг қўлланиш соҳаси ҳақида куюниб гапиришдан осони йўқ. Аммо батафсил ва кенг шарҳлаш учун матн керак, матнга қарабгина тугал хулосага келинади. Матнни инкор этиб бўлмайди. Аудио-визуал санъат ёки восита орқали айтилаётган ҳар қандай мулоҳаза матннинг давоми, матннинг шарҳидир. Мухтасар айтганда, фалсафада базис ва устқурма деган тушунча бор. Шу маънода, журналистикада матн – базис, бошқалар – унинг устқурмаси.\nГазета ва газетхонлик оммавий ҳодисага айланмас экан, жамиятни олға ривожлантириш, зўр ғоя ва маслакларни халқнинг чуқур қатламларига сингдириш оғир кечади.\nМени доимо бир масала ўйлантиради. Яъни, газета ўқувчиларга қизиқ мавзулардан гурунг бергани дурустми ёки муҳим мавзуларга қўл урилсами? Тўғри, давлат миқёсидаги йирик тадбирлар ва ҳаракатлар ўқувчилар учун қизиқ ва айни бир пайтда муҳим. Аммо кундалик ҳаётимиздаги одатий воқеликларга син солганда, нашрнинг келгуси чиқиши учун режалар тузилаётганда, албатта, омманинг қизиқишларидан келиб чиқилади ва нашрнинг табиати кўтарган қадар ўша масала ёритилади. Масалан, шоу-бизнес янгиликлари расмий нашрлар табиатига мос тушмаганидек, хиёбон газеталари ҳам иқтисодиётимизнинг муҳим бўғинларида кечаётган ҳодисаларни таҳлилий мақолага айлантиролмайди. Билмадим, бу номувофиқлик қачон ва қаерда пайдо бўла бошлаган, аммо, истардимки, ҳамма ва жумладан, талабаю хизматчилар, сотувчию харидорлар асл ва асил журналистик материални фарқлай олишса, вазирлик ва идораларнинг ахборот хизматлари берган маълумотларни қайта ишламасдан мана дея статистик тўплам мисоли чоп қилаётган кўча нашрларига баҳолай олишса…\nЎзбекистон қаҳрамони, раҳматли Озод Шарафиддиновнинг бир мақоласида ибратли мисол бор. Домла германиялик ҳамкасбига мурожаат қилиб, немис туркологлари тўғрисида “Жаҳон адабиёти” журналига мақола ёзиб беришни илтимос қилибдилар. Аммо немис олимаси таклифни жуда одоб ва андиша билан рад этиб, бундай мақоладан ҳеч наф йўқлигини, қуруқ ахборот ўқувчиларга фойда бермаслигини айтади. Ва вақти келганда, ўша мавзуда, аммо ижтимоий воқелик, илмий алоқалар тарихи мавзуси билан боғлаб алоҳида тадқиқот ёзиб беражагини айтади.\nЮқоридаги мисолнинг қандай ибратли томони бор? Тасаввур қилинг, Янги йил ёки Наврўз байрами арафасида йил статистикаси, буржлар ва шу буржларда таваллуд топган машҳурлар, тақвимлар, байрам дастурхони ҳақидаги қизиқарли маълумотлар интернет сайтлари ёки оммабоп блогларнинг юзи, ҳозиржавоблиги, замонавийлиги белгиси бўлиб қолмоқда.\nЭътиборлиси, айнан ана ўша маълумотлар ўтган йили худди шу нашрда эълон қилинганидан озроқ фарқланади, холос. Бундай рақамбозлик туфайли қизиқ маълумотга ўч одамларнинг хаёлини ўғирлаш режалаштирилгани аниқ.\nАммо, охир-оқибатда бундан ўқувчи нима фойда олади? Хўп, келаси йил ундоқ бўларкан, фалон кунларда омадим чопаркан, анови буюк одамлар билан бир буржда туғилибман қабилидаги ширин хаёллар уч кун ўтмай паққос ёддан кўтарилади, боз устига, бир чақалик наф бермасдан…\nШуниси аниқки, газета ўқишга ҳавас ва иштиёқ, унинг зарурий эҳтиёж эканини англаш жараёни жуда эрта, оила ва мактаб қучоғида тарбия топади. Мактабни тамомлаётган ўқувчи “Гулхан”, “Ёш куч” журналларини, “Маърифат” газетасини ўқиб, мақола ва ахборотларнинг мағзини чақа олмаса, шу мавзулар атрофида эркин суҳбатлаша олмаса, жамиятни ҳаракатга келтирувчи, олға бошловчи зиёли қатламнинг сафи шунча тораяди.\nАммо баъзан ҳаётда шундай ҳолатларга дуч келасизки, беихтиёр журналист эканлигингиз, газетада ишлаётганингиз кўзингизга нуқсондек туюлади. Кўринишидан туппа-тузук, зиёлинамо кимсалар газета ўқишдан наф йўқлигини айтиб қоладилар. Бундан ташқари, газетага ишлаб чиқариш ва яратувчанлик жабҳасининг зарбдор кучи эмас, деб қаровчилар бор.\nКамчиликларни танқид қилиш, алоҳида шахсларнинг қилмишларини айтиб, матбуот орқали савалаш газетанинг асосий, бош мақсади эмас. Ана ўша хато-нуқсонларнинг туб илдизларини ўрганиш, пайини қирқиш борасида таклиф ва мулоҳазалар айтиш газета табиатига хосдир.\nОддий фуқароларимизни қўя турайлик, баъзан катта-катта ташкилотларда ишлаётган ходимлар ҳам газета ўқимаслигидан мақтаниш ҳолатлари кўзга ташланади. Бу борада Ўзбекистон Республикаси Адлия вазирлиги вакилларининг куюнчаклигига, газетхонлигига ҳавас қилса арзийди. Вазирлик ходимлари кундалик нашрларнинг фаолиятини қизғин кузатиш, ўқиб бориш баробарида, уларнинг фаол муаллифлари ҳамдир. Шунинг учун ҳам бу ташкилотда ишлаётган одам билан суҳбатингиз мароқли кечади, сўз тополмай қийналиб қолишлар йўқ.\nАммо мен журналист сифатида ҳамиша бир манзарадан чексиз мутаассир бўламан, яна ва яна янги нарсалар ёзишга иштиёқ сезаман, ана ўша ҳолатдан ажиб жўшқинлик ҳамда ҳар ишга қобиллик ҳиссини туяман. Ҳеч эътибор берганмисиз – хиёбонда, метрода, иш столида хаёлга чўмиб газета ўқиётган, демакки, шу куннинг қайноқ муҳокамаларига қовушган, тафаккур соатларини ўткараётган инсонда ғоят хассос қалб бор: ҳар ишда, ҳар жабҳада ҳақиқат ва адолат тантана қилишига қатъий ишонадиган ва, керак бўлса, шу йўлга жонини тикадиганлар ҳам улар. Жамиятнинг зарбдор кучи – шулар, фикрнинг зўри ҳам уларда…\nУстоз файласуф, профессор Абдулла Шердан замонамиз қаҳрамони ҳақида сўраганимда, қатъият билан “Ўз замонасини севган одам унинг қаҳрамонидир”, деган эдилар.\nМақолага мухтасар якун бўлган айни жумланинг мағзини бугун биз сўз юритган мавзуга боғлаб чақиб кўришни ўзингизга ҳавола қиламан…


Огоҳлантирилди – Сурхон тонги\nБош саҳифа / Жамият / Огоҳлантирилди\nЯнвар 23, 2018\tЖамият Изоҳ қолдириш 774 Кўрилди\n“Жарқўрғон туман ҳокимлиги томонидан “Сурхон тонги” газетасининг 2017 йил 25 октябрдаги 59-сонида чоп этилган туманнинг баъзи мактабларидаги айрим камчиликлар тўғрисидаги “Иштиёқ бўлмаса қийинда!” сарлавҳали мақола юзасидан ўрганиш ишлари ўтказилди.\nЎрганишлар натижалари соҳа масъуллари, таълим муассасалари ходимлари иштирокида муҳокама қилиниб, тегишли чора-тадбирлар белгилаб олинди.\nХато ва камчиликларга йўл қўйган ходимларга нисбатан чоралар кўрилди. Бу каби ҳолатларнинг такрор йўл қўйилмаслиги борасида соҳа масъулларига тегишли тушунтириш ва огоҳлантиришлар берилди.”\nтуман ҳокими в.в.б\nОлдинги Бошланиши бошқача\nКейинги Назоратга олинди


Шайтоннинг найранглари\tmuslim.uz\n- Янв 05, 2017\tШрифт ўлчами\nАллоҳ таолога беадад ҳамду саноларимиз ва пайғамбаримиз Муҳаммад Мустафо (соллалоҳу алайҳи ва саллам)га беҳисоб саловоту дурудларимиз бўлсин!\nИхлосни бузадиган офатларнинг баъзиси очиқ, баъзиси махфий, баъзиси эса очиқ бўлса ҳам заиф, баъзиси эса махфий бўлса ҳам қувватли бўлади. Буларнинг даражаларини мисоллар орқали тушуниш осон бўлади.\nИхлосни бузувчи энг катта ва биринчи омил риёдир.\nБиринчи: Шайтон мухлис, намозхоннинг кўнглига қуйидагича васваса солади, натижада бутун жамоат унга ҳавас билан қарайди ёки бирор киши келиб унга қўшилади, шунда шайтон унга: «Сен намозни жуда гўзал адо этяпсан, ҳозир бўлганларнинг ҳаммаси сенинг намозингни кўриб, виқор ва салобатингни томоша қилишяпти, ҳеч ким сен ҳақингда ғийбат ҳам қилаётгани йўқ», дейди. Шунда бу намозхоннинг ихлоси сўниб, хаёли чалғийди, беихтиёр қаддини тик тутишга ҳаракат қилиб қолади, виқор ва салобатига эътибор беради, намозидаги барча ҳаракатларни рисоладагидек бажара бошлайди. Мана шунинг ўзи риёдир.\nИккинчи: Намоз ўқувчи юқордаги офатларни билади ва бу борада шайтонга бўйсунмайди, унга эътибор ҳам бермай, намозида давом этади. Шунда шайтон унга гўё яхшиликни таклиф қилган бўлиб, «Ҳамма сенга эргашади, иқтидо қилади, назар солади, қилаётган ишларингдан таъсирланади. Шунинг учун амалларингни гўзал бажаргин, ҳеч нуқсони бўлмасин, шунда савобинг кўп бўлади. Агар хато ёки гуноҳ қилиб қўйсанг, уларнинг гуноҳи ҳам сенга бўлади. Шунинг учун уларнинг олдида амалингни яхши қилгин, токи улар сенинг ортингдан ибодатларни хушуъ ва хузуъ билан, гўзал адо этишсин», дейди. Бу васваса аввалгисидан ҳам махфийроқдир. Аввалгисида алданмаганлар кўпинча бунисида алданади. Ваҳоланки бу ҳам риёдир, ихлосни ботил қилувчидир.\nУчинчиси: Аввалгиларидан ҳам дақиқроқдир. Бунда банда шайтоннинг ҳийла-найранглари тўғрисида анчагина маълумот ва тажрибага эга бўлади, ёлғиз ибодат билан жамоат ичидаги ибодатда бирор фарқ бўлса, бунинг риё бўлишини билади. Шунингдек, ҳақиқий ихлос хилватда ҳам, жамоатнинг ичида ҳам бир хил намоз ўқишда эканлигини ҳам билади. Жамоатнинг олдида одатдагидан бошқача намоз ўқишга ўзидан ҳам, Роббидан ҳам ҳаё қилади. Шунинг учун ҳам ёлғиз ўзи хилватда намоз ўқиса, худди жамоат олдида намоз ўқиётгандек гўзал суратда ўқийди, жамоатнинг олдига борганда бошқача намоз ўқиб қўймаслик учун хилватда ҳам ана шундай бекаму кўст намоз ўқийди. Бироқ, бу жуда махфий риёдир, чунки бу кишининг хилватда намозни яхшилаб ўқишидан мақсад жамоат олдида ҳам худди шундай намоз ўқишдир. Демак, у хилватда ҳам, жамоатда ҳам одамлар кўрсин деб намоз ўқиётган бўлади. Ҳақиқий ихлосда эса намоз ўқиётганида уни кимдир кўриб тургани ёки кўрмаётганининг фарқи бўлмаслиги керак. Бунинг учун эса намоз ўқиётганда атрофдагиларга умуман эътибор бермаслик керак, хилватда ҳам, жамоатда ҳам, атрофида ким борлигидан қатъи назар, намоз бир хил бўлиши керак. Ким ибодатини мана шундай ҳолатда адо этса, ана шу ихлосдир.\nТўртинчи: Буниси янада дақиқроқ ва махфийроқдир. Намоз ўқувчи ўзига одамлар қараб турганлигини билади, шайтон эса унга «Одамлар қараб турибди, намозингни хушуъ билан ўқи» дея олмайди, чунки намозхон шайтоннинг бундай фитналаридан огоҳдир. Шунинг учун шайтон бошқача йўл тутади: «Аллоҳнинг улуғлиги тўғрисида тафаккур қил, Унинг жалоли ҳақида фикр қил, чунки сен Унинг рўпарасида турибсан, Аллоҳ ғофил қалбингга назар солишидан ҳаё қил», дейди. Шунда намозхон бу насиҳатларни қалбига жо қилади, аъзои баданини ростлаб, хушуъ ҳолига келтиради ва ўзича буни айни ихлос деб ўйлайди. Аслида эса бу айни шайтоннинг макр-ҳийласидир, чунки унинг бу хушуъси Аллоҳнинг иззат ва жалоли туфайли бўлса, хилватда ҳам айнан шундай намоз ўқиши керак эди. Ваҳоланки у бошқалар кўриб турган пайтда намозни бундай ўқимайди. Шайтоннинг ҳийла-найрангларидан иборат бундай офатлардан қутулишнинг йўли юқоридагидек тафаккур, хушуъ ва хузуънинг хилватда ҳам, жамоатда ҳам бир хил бўлишидир. Намозхон ўзини биров кўриб тургани учунгина тафаккур қилиши, хушуъ ва хузуъ билан намоз ўқиши керак эмас. Аксинча, у биров уни кўриб турса ҳам худди бирор ҳайвон ёки жисм олдида ўқигандек намоз ўқиши керак. Намозхон ўзини бир инсон кўриб турганида бошқача, ҳайвон кўриб турганида бошқача намоз ўқир экан, демак, унинг бу амалида ихлос йўқ. Аксинча, бунда риёдан ҳосил бўладиган махфий ширк бўлиши мумкин. Инсоннинг қалбидаги ширк эса қоронғи зулмат кечада, қоп-қора тошнинг устида қоп-қора чумоли юрганидан ҳам махфийроқдир. Албатта, бундай хатарлардан воқиф бўлиш учун Аллоҳ таолонинг тавфиқи шартдир. Аллоҳ қайси бандасини манфаатли илму маърифат ила, тафаккур ва тадаббур ила сийлаган бўлса, ўшаларгина нажот топадилар. Акс ҳолда шайтон ҳар бир мўминни ҳар бир ҳаракатида риё қилишга васваса қилади. Бундай васваса оддийгина мўйлабни қисқартириш, соқолни ўстириш, жума куни хушбўй суриш, янги либос кийиш, тирноқларни олиш, мисвок ишлатиш ва ҳоказоларда ҳам бўлиши мумкин, чунки буларнинг барчаси маълум бир ҳолатларда суннатдир. Аммо бу ишларда нафснинг ҳам махфий таъсири бўлиши мумкин, чунки уларнинг барчасига одамларнинг назари тушади. Қолаверса, инсоннинг табиати бу нарсаларни ёқтиради. Шунда шайтон: «Бу ишларнинг ҳаммаси суннат, уларни асло тарк этмагин, акс ҳолда одамлар сени тарки суннат қиляпти, дейишади», дейди. Шунда мазкур суннатларни адо қилиб юрган кишининг қалбида махфий бир истак пайдо бўлади. Бунинг боиси эса, албатта, инсонларнинг назаридир. Демак, бу амаллар ҳам ихлосдан бўлмайди.\nТошкент Ислом Институти ўқитувчиси, «Олтин Қалам» ХI Миллий мукофоти соҳиби\n995 марта ўқилди\tДругие материалы в этой категории:\n« Ёлғиз оталар\tИмоми аъзам (раҳматуллоҳи алайҳ)дан сўрашди »


Мана бир неча кундирки тобим йўқ. Болалигимда қаттиқ кулганимдан қувонч касалини орттириб олган эканман. Вақтида даволатмаганимни оқибати, мана ёш ўтган сари тез тез шодлик қўзғалиб безовта қилиб туради. Қани энди дунё ташвишларидан бўшаб бемалол бир оз дам ололсанг... Қайда?! Барибир бирор бир ташвиш топилади-да, касалингни ҳам унутасан.\nКасалини яширсанг истимаси ошкор қилади. Минг карра хақ сўз. Ўтган хафта дўстлар билан чойхонада бир улфатчилик қилгандик. Бир оз тўрига чиқиб олган эканманми, миямга хурсандчилик ўрнашиб қолибди. Ўтиб кетар деб эътибор бермадим. Иш билан овора бўлиб унутгандек бўлдим. Хафта охирига бориб бир кучайдию, йиқитди қўйди. Шу бахона бўлдию ишхонадан рухсат олиб ҳали у дўстимни шифохонасида, ҳали бу дўстимни қабулхонасида маслахат олиб юрибман. Психологга боришни маслахат беришди. Бордим. Бормаганимга қўйишмади. Мана натижа: Шодлантирилган Бахт Саодат Синдроми. Хушим бошимдан учай деди. (Биров эшитса борми, нақ жиннига чиқаради).\nХуллас бўлар иш бўлди: жон керак бўлса жонингни жабборга бераркансан. Мана бир неча кундан бери куним мева ва сабзавотларга қолган. Нонуштага қовун ва тандирдан янги узилган ширмой нон, тушликка тарвуз ва бошқа мевалар, кечки овқатга эса олма, нок ва цитрус мевалар. Янаям хурсанд бўламан, сутга чўмилтиришмаганига. Лекин барибир сал ўзимни тортаман: ҳар қандай дорини ҳам соғлиққа таъсири бор дейишади. Врачга билдирмай секин ҳамшира қиздан сўраб билиб олдим: бунақа муолажа таъсирида кайфият кўтарилиб кетиш хавфи бор экан. Бир марта хатто шундай бўлибди ҳам, ўзим сезмабман.\nТавба, одамларга ҳам хайронсан. Иссиқ жон, ҳаммада ҳам дард бор. Ҳамкасбларим ҳам хонамга тез тез кирадиган бўлиб қолишди. Эмишки, бу касаллик ўта юқумли ва бир оғиз гапдан ҳам юқармиш. Хатто котиба қизни севганига турмушга чиқиб кетганини ҳам мени дардимга боғлаштиришиб миш-миш тарқатишди. Хатто киши билмас карантин ҳам эълон қилишибди. Хамма киши билмас бирин кетин мехнат таътилига чиқиб кетишди.\nМана, бугун ҳам бир ўзим ҳамма учун ишлаб ўтирибман. Ҳаммани мижози мени олдимда: бирига у кам, бирига бу. Мижозлар билан бўлиб дардимни ҳам бир оз унутаман. Лекин ишдан бир оз чалғидимми, тамом: қувонч ёки шодлик безовта қила бошлайди. Дам олиш кунлари хам ўзимга бирор иш топишга харакат қиламан. Акс ҳолда Шодлантирилган Бахт Саодат Синдроми яна авж оладию, каминани яна осмону фалакда кўрасиз. Кеча интернетдан бир хабарни ўқиб ташвишга тушиб қолдим: бу дард виртуал йўл билан ҳам юқар экан. Нима бўлганда ҳам эхтиёт бўлган яхши.\nДарвоқе, хабаримни ўқиганингиздан сўнг ўзингизга бир эътибор бериб қўйинг: юзингизда табассум аломатларини кўрсангиз ёки кайфият кўтарилишини ҳис қилсангиз тезда мутахассисга учрашинг ёки менга мурожаат қилинг. Бошдан ўтган табиб дейишади.\n4 октябрь, 2011 йил


ЕИ Украина ҳудудида ҳарбий-ўқув миссиясини ташкил қилади\nЕвропа Иттифоқи Украина ҳудудида ҳарбий маслаҳат ва ўқув-машғулот миссиясини ташкил қилиши мумкин. Бу ҳақда ЕИ ташқи сиёсий алоқалар маҳкамасининг ички ҳужжатларига таянган ҳолда Германиянинг “Welt am Sonntag” нашри хабар қилди.\nЖурналистлар маълумотига кўра, миссияни ташкил қилишга Болтиқбўйи мамлакатлари, шунингдек Руминия, Словакия ва Польша ундамоқда. Уларни Швеция ҳамда Финляндия дастаклаяпти. Ҳужжатда урғуланишича, Европа мазкур миссияни ташкил қилиш орқали Россиянинг Украина чегаралари яқинида ҳарбий фаоллашуви ва Қримни аннексия қилиши манзарасида Киевни қўллаб-қувватлаяжаги ҳақида мужда йўллаган бўлади.\n“Welt” газетаси хабарига кўра, Украина ТИВ ҳамда Мудофаа вазирлиги миссия ташкил этиш илтимоси билан жорий йилнинг ёзидаёқ ЕИ ташқи сиёсат маҳкамаси бошлиғи Жозеп Боррелга мурожаат қилган.\nШанба куни Украина президенти Владимир Зеленский Киев бундан буён ЕИ ва НАТОда ўзини меҳмон каби ҳис қила олмаслиги ва аллақачон ушбу ташкилотларга аъзо бўлишга лойиқлигини айтган эди. Аввалроқ Евроиттифоқ ва НАТО Киевни дастаклашини билдирган, бироқ Украинанинг ЕИ ва ҳарбий альянсга қабул қилиниши муддатларини очиқламаган.\nБаҳорда Россия ўз қўшинларининг бир қисмини жануби-ғарбий чегараларга ташлаган ва бу Украина билан муносабатлар яна бир карра кескинлашишига сабаб бўлган эди. Россия Мудофаа вазирлиги қўшинлар силжишини ўз ҳудудида машғулотлар ўтказилаётгани билан изоҳлаган. Бир қанча вақтдан сўнг қўшинлар чекинган, аммо Украина билан чегара яқинида Россиянинг қанча аскарлари қолгани ҳануз маълум эмас, деб ёзган “Welt” нашри.


Мянмар: муҳожирлар кемаси муаммоси бизнинг муаммо эмас - BBC News O'zbek\nМянмар: муҳожирлар кемаси муаммоси бизнинг муаммо эмас\nImage caption Ачех соҳилида чўкаётган кемадан қарийб 800 Роҳинга қутқарилган.\nМянмар(Бирма) ҳукумати айтишича, Жануби-Шарқий Осиёда юзага келган муҳожирлар инқирози учун масъул эмас.\nШу кеча-кундузда минглаб одамлар ёки бузуқ ёки кема экипажи тарафидан атайин ташлаб кетилган кемаларда очиқ денгизда қолмоқдалар.\nАсли Мянмар ёки олдинги Бирмадаги Роҳинга мусулмонлари ва Бангладешдан бўлган инсонлардан айримларининг март ойидан буён кемаларда қолиб кетаётгани хабар қилинмоқда.\nКемада бўлган ичишга яроқли сув ва озиқ-овқат тугаб қолмоқда, шундай оғир вазиятда қолган инсонлар ҳаётдан кўз юммоқда.\nАдаман денгизида муҳожирлар вазиятини кузатиб, уларнинг кемаларида бўлишга улгурган Би-би-си мухбири Жонатан Хэднинг хабар қилишича, бу инсонлар мамлакатлар ўртасидаги пинг-понг ёки футболга айланган.\nИндонезия соҳилларига яқинлашган кемани Индонезия расмийлари Малайзия томонга йўналтирмоқда, сўнг муҳожирлар "кўзлаган манзилимиз Малайзия эди деб айтишди", демоқдалар.\nМалайзия ҳарбий-денгиз флоти эса муҳожирлар кемаларини Таиланда қайтармоқда.\nТаиланд эса бу кемаларнинг ўз сувларидан узоқроққа, Индонезия ёки Малайзияга яқин жойда бўлишини истамоқда.\n16 май куни малайзия Бош вазири Нажиб Раззоқ Мянмар раҳбариятига мурожаат қилиб, Мянмар соҳилларини тарк этаётган Роҳинга мусулмонларини тўхтатиш йўлида чора кўришга чақирган.\nБир кун олдин БМТ ҳам Мянмар ҳукуматига худди шу мазмундаги илтимос билан мурожаат қилган эди.\nТаиланд муҳожирлар инқирозига чек қўйиш мақсадида Жануби-Шарқий Осиёдаги 15 мамлакат раҳбарлари саммитини ўтказишга чақирган.\nБу саммит 29 май кунига режалаштирилмоқда.\nАммо Мянмар расмийлари "муҳожирлар муаммоси бизнинг муаммомиз эмас" демоқдалар, 29 майдаги учрашувда иштирок этиш ниятлари йўқлигини айтган.\nМянмар президенти маъмуриятидан Зав Хтайга иқтибосан бир неча оммавий ахборот воситалари хабар қилишича, агар бу учрашув таклифномасига "Роҳинга" сўзи ишлатилган бўлса, ўзларининг раҳбарлари бундай йиғилишга бормайдилар.\n"Чунки раҳбарлар бундай сўз мавжудлигини тан олмайдилар", деган Мянмар расмийси.\n"Биз муаммо мавжудлигини инкор этмаймиз, бироқ биз муаммонинг манбаси Мянмар деган даъволарни қабул қилмаймиз. Муҳожирларнинг қабрлари муаммоси Мянмарнинг муаммоси эмас. Чунки бу Таиландаги қонун устуворлиги ва одам савдоси олдини олишнинг ожизлиги билан боғлиқ", деб айтган Зав Хтай.\nРоҳинга мусулмонлари инқирози қаердан портлади?\nЧўкаётган кемадаги муҳожирларни Ачех балиқчилари қутқарган\nБи-би-си мухбири:'Денгизда қолиб кетаётган қочқинлар пешобларини ичишмоқда'\n500 га яқин Роҳинга муҳожири Индонезия соҳилида қутқарилган\nВидео Бирмадаги роҳинга мусулмонлар тақдири\nВидео 'Роҳинга мусулмонларига ҳужум халқаро текширув қилинмайди'


Миновар Тўлахўжаева: «Аудиторлик ташкилотлари фаолияти устидан ташқи назоратнинг роли ошди» | NORMA.UZ\nМиновар Тўлахўжаева: «Аудиторлик ташкилотлари фаолияти устидан ташқи назоратнинг роли ошди»\nПрезидентнинг 19.09.2018 йилдаги ПҚ–3946-сон қарорига мувофиқ, яқин орада Молия вазирлиги таркибида аудиторлик ташкилотлари ишининг сифатини ташқи назоратдан ўтказувчи бўлим иш бошлайди. Ўзбекистон Бухгалтерлар ва аудиторлар миллий уюшмаси (ЎзБАМУ) буни ҳозирданоқ амалга оширмоқда. Уюшма раиси Миновар Тўлахўжаева бу ҳақда батафсил сўзлаб берди.\n– Миновар Маҳкамовна, аудиторлик компаниялари ишининг сифатини ташқи назоратдан ўтказиш қанчалик муҳим?\n– Кучайиб бораётган рақобат шароитида мулкдорлар томонидан ҳам, назорат қилувчи органлар томонидан ҳам холис хўжалик назоратининг роли ошмоқда. Ишончли молиявий ҳисобот оқилона иқтисодий қарорлар қабул қилиш имконини беради, хавфи юқори бўлган операцияларга қўл уришдан сақлайди. Аудиторнинг фикри компаниянинг молиявий фаолиятига бўлган ишончни оширади ҳамда манфаатдор шахслар – мулкдорлар, инвесторлар, бўлғуси мижозлар, етказиб берувчилар, ҳокимият органларининг бизнесга бўлган муносабатини яхшилайди.\nТадбиркорлик субъектлари ўз фаолиятларини текшириш учун аудиторларнинг хизматларидан фойдаланадилар. Шу билан бирга, аудиторлик ташкилотларида уларнинг иши норматив ҳужжатлар талабларига мувофиқ назорат қилинишига талаб мавжуд. Профессионал бирлашмалар ҳам бундай назоратни олиб борганлари маъқул, сабаби фақат ўз касбининг усталари ташкилот ишига энг аниқ ва холис баҳо бера оладилар. Фаолияти ташқи сифат назоратидан ўтказиладиган аудиторлик ташкилотларига нафақат мижозлар, балки уларнинг амалий ҳамкорлари ҳам кўпроқ ишонч билдирадилар.\nНазорат ўтказишдан мақсад – аудиторлик ташкилоти ва аудиторларнинг «Аудиторлик фаолияти тўғрисида»ги Қонун, Аудиторлик фаолияти миллий стандартлари, Халқаро аудит стандартлари, Аудиторларнинг касбий одоб-ахлоқ кодекси талабларига риоя этишларини текшириш. Ташқи назорат якунларига кўра аудиторлик ташкилоти фаолиятни такомиллаштириш ҳамда уни қонунчилик ва халқаро стандартлар талабларига мувофиқлаштириш учун зарур бўлган экспертларнинг тавсияларини олади.\n– Ўзбекистонда аудиторлик ташкилотлари сифатини ташқи назоратдан ўтказиш амалиёти қайси пайтдан ривожлана бошлаган?\n– У 2009 йилда бошланган ва жаҳон иқтисодиётидаги жараёнлар билан узвий боғлиқ бўлган. Ёдингизда бўлса, ўшанда жаҳонда молиявий инқироз юз берган эди. Рўй берган барча ҳодисаларда бухгалтер ва аудиторлар айбдор, бу нотўғри ҳисоб юритиш ва нохолис аудит натижаси, дея уларга таъна тошлари отилган эди. Ўшанда Бухгалтерлар халқаро федерацияси Халқаро сифат назорати стандартлари – ХСНС «Молиявий ҳисобот аудити ва шарҳловчи текширувларини ўтказувчи, шунингдек ишончлилигини таъминловчи бошқа топшириқларни ва ёндош хизматларни кўрсатиш бўйича топшириқларни бажарувчи аудиторлик ташкилотларида сифат назорати» ҳамда ХАС 220 «Молиявий ҳисобот аудитини ўтказишда сифат назорати»ни ишлаб чиқиб, тасдиқлаган. ЎзБАМУ ушбу нуфузли халқаро ташкилот аъзоси сифатида аудиторлик ташкилотлари сифати ташқи назоратдан ўтказилишини жорий этишга ва ушбу стандартларни Ўзбекистонда қўллашга киришди.\nКейинги йилларда аудиторлик ташкилотлари сифатини ташқи назоратдан ўтказиш амалиётини Президентнинг 5.10.2016 йилдаги «Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида»ги ПФ–4848-сон Фармони, шунингдек Вазирлар Маҳкамасининг 12.05.2017 йилдаги «Аудиторлик ташкилотлари фаолиятининг ҳуқуқий асослари янада такомиллаштирилишини таъминлашга доир қўшимча чора-тадбирлар тўғрисида»ги 274-сон қарори қўллаб-қувватлади.\nБугунги кунда нафақат Уюшмамиз, балки Ўзбекистон Аудиторлар палатаси ҳам аудиторлик ташкилотлари сифатининг ташқи назоратини таъминлаш хизматларини кўрсатиш билан шуғулланмоқда.\nРивожланиш истиқболлари Президентнинг 19.09.2018 йилдаги «Ўзбекистон Республикасида аудиторлик фаолиятини янада ривожлантириш чора-тадбирлари тўғрисида»ги ПҚ–3946-сон қарори билан белгиланди. Молия вазирлиги таркибида ушбу йўналишни ривожлантириш билан шуғулланадиган махсус бўлим иш бошлаши керак.\n– Сифатнинг ташқи назорати ихтиёрий асосда ўтказилади. Аудиторлик ташкилотлари ушбу имкониятдан қанчалик фаол фойдаланмоқдалар?\n– Асосан ушбу имкониятдан 1-даражали лицензияга, яъни барча турдаги аудиторлик текширувларини ўтказиш ва барча турдаги ташкилотларни текшириш ҳуқуқига эга бўлган аудиторлик ташкилотлари фойдаланмоқда. Нафақат текширувнинг ўзи, балки уни ўтказган ташкилот имижи ҳам аҳамиятга эга бўлган йирик илғор компаниялар ушбу ташкилотларнинг мижозлари ҳисобланади. Нафақат мамлакатимизда, балки халқаро бозорда компания муваффақият қозониши шунга боғлиқ. Шу сабабли аудиторлик ташкилотининг нуфузи баланд бўлиши, унинг иши қонунчилик ва халқаро стандартлар талабларига мувофиқ келиши муҳимдир. Уни турли усуллар билан тасдиқлаш лозим, улардан бири – сифатни ташқи назоратдан ўтказиш.\nУшбу сегментда ишловчи аудиторлик ташкилотлари рейтингларда баландроқ позицияларни эгаллашга интиладилар. Хусусан, сифатнинг ташқи назоратидан ўтганлик далили Аудиторлар миллий уюшмаси ва Аудиторлар палатаси томонидан тузиладиган рейтингда иштирокчиларга қўшимча баллар беради.\nСифатнинг ташқи назоратдан ўтказилиши – аудиторлик ташкилотларининг халқаро тармоқлари аъзоси бўлишга интилаётган аудиторлик ташкилотлари учун муҳим шарт.\nСифатнинг ташқи назорати уч йилда бир марта ўтказилади, шу сабабли ушбу тартиб-таомилдан ўтган ташкилотлар сони йил сайин фарқланиб боради. 2016 йилда Бухгалтерлар ва аудиторлар миллий уюшмасининг тегишли хизматларидан – 17 та ташкилот, 2017 йилда 8 та ташкилот фойдаланди. Бугунги кунда бозорда жами 101 та аудиторлик ташкилоти фаолият юритади, уларнинг 76 таси 1-даражали лицензияга эга.\n– Сифатнинг ташқи назорати сифати, холислиги ва ҳаққонийлигини таъминлаш учун ЎзБАМУ қандай чораларни кўрмоқда?\n– Уюшма аудиторлик ташкилотлари сифатининг ташқи назорати сифати, холислиги ва ҳаққонийлигини таъминлашга катта эътибор беради. Биз Аудиторлик ташкилотлари ишининг сифатини ташқи назоратдан ўтказиш қўмитаси тўғрисида низом ва Аудиторлик ташкилотлари ишининг сифатини ташқи назоратдан ўтказиш учун ҳужжатлар пакетини тасдиқладик. Ташқи назоратни ўтказувчи шахс ушбу йўриқномаларга қатъий риоя этган ҳолда ҳаракат қилади.\nМуҳими, ташқи назоратни ўтказишга фақат юқори тоифали, бухгалтерия ҳисоби ва аудит соҳасида катта амалий тажрибага эга бўлган, сифатли ва холисона назорат ўтказилишини таъминлай оладиган мутахассислар жалб этилади. Улар малака оширишлари ва касбий ривожланишлари учун Уюшма базасида шарт-шароит яратмоқдамиз. Муайян ташкилотга юбориладиган экспертни танлашга алоҳида эътибор берилади: у ҳеч қандай шахсий манфаати бўлмагандагина мазкур ташкилотга қўйилади. Бу назоратчи ва текширилаётган ташкилотнинг масъул шахси томонидан тўлдириладиган анкеталарни таҳлил қилиш орқали аниқланади.\nУшбу чораларнинг барчаси назорат қилинадиган ташкилотлар назоратдан энг кўп самара – ўз фаолияти холисона таҳлил қилиниши ҳамда миллий қонунчилик ва халқаро стандартларга мувофиқ такомиллаштирилиши ва сифатни таъминлашига доир тавсиялар олиши учун шарт-шароит яратиш имконини беради.


Инсонпарварлик ифодаси / ADOLAT ижтимоий-сиесий газетаси\nЎзбекистон Республикаси Президенти Шавкат Мирзиёев томонидан муборак Рамазон ҳайитини нишонлаш арафасида давлатимиз гуманистик сиёсатининг ҳамда халқимизга хос эзгулик ва меҳр-оқибат, кечиримли бўлиш каби олижаноб фазилатларнинг амалий тасдиғи сифатида «Жазо муддатини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида»ги фармони имзоланди.\nМамлакатимизда миллий қадриятларга ҳурмат билан муносабатда бўлиш сиёсатининг яққол ифодасига айланган Афв акти Рамазон ҳайити арафасида эълон қилинганлиги ана шундай инсонпарварлик тамойилларининг яна бир ифодаси бўлди.\nСодир этган жинояти учун озодликдан маҳрум қилиш жойларида жазо ўтаётган, қилмишига чин кўнгилдан пушаймон бўлган ва тузалиш йўлига қатъий ўтган 575 нафар фуқаро мазкур фармонга мувофиқ афв этилди.\nЖумладан, уларнинг 361 нафари жазодан тўлиқ озод қилиниши, шунингдек, 214 нафар шахснинг озодликдан маҳрум этиш жазо муддатлари қисқартирилиши белгиланди.\nАлоҳида таъкидлаш жоизки, мамлакат тарихидаги афв этишга оид илк амалиёт Ўзбекистон Республикаси Президенти Шавкат Мирзиёев томонидан 2017 йилда Конституциямиз қабул қилинганининг 25 йиллиги арафасида 2700 нафар судланганларни афв этиш тўғрисидаги фармонни имзолагани бўлганди. Бунгача қонунчилигимизда фақат амнистия институтидан фойдаланиб келинаётган эди.\n2017 йилдан ҳозирги кунгача афв этиш тўғрисидаги Президент фармонлари турли байрам саналари муносабати билан 6 марта қабул қилиниб, жами 3942 нафар шахсларга қўлланилди.\nШу ўринда афв этиш институтининг бевосита моҳияти ва амнистиядан фарқли жиҳатларига тўхталиб ўтадиган бўлсак, афв этиш ҳукм қилинган шахсга нисбатан инсонпарварлик ифодаси бўлиб, уни жазодан тўлиқ ёки қисман озод қилади ёки суд томонидан белгиланган жазони бошқа енгилроқ жазо билан алмаштиради. Афв этиш аниқ ҳукм қилинганга нисбатан индивидуал тарзда амалга оширилади.\nАмнистия акти жиноят содир қилган маълум тоифадаги шахсларга жиноий-ҳуқуқий таъсир чораларини қўлламаслик орқали уларга тузалиш имкониятини бериш ёки бу чоралар қўлланганда уларнинг аҳволини яхшилаш мақсадида кўрсатиладиган инсонпарварлик ифодаси ҳисобланади. Содда қилиб айтадиган бўлсак, амнистия актида аниқ бир шахснинг фамилия, исми-шарифи кўрсатилмай, маълум тоифадаги шахслар (масалан, ёшлар, 60 ёшдан ошганлар, аёллар), одатда, ижтимоий хавфли қилмишни биринчи марта содир қилаётганлар, унча оғир бўлмаган жиноят содир этганлар жазодан озод қилиниши ёки унинг муайян қисми камайтирилиши кабилар белгиланади. Яъни аввал жиноятлар тоифасини белгилаб беради, кейин эса ана шу жиноятлар тоифасига тушадиган шахслар аниқланади.\nАмнистиядан фарқли ўлароқ, афв этиш судлар томонидан ҳукм қилинганларга, индивидуал тартибда аниқ бир маҳкумга нисбатан унинг Ўзбекистон Республикаси Президенти номига афв этишни сўраб ёзган ёзма мурожаатига асосан амалга оширилади.\nAмнистия ва афв ўртасида яна бир фарқ афвни қўллашда маҳкумнинг қилмишига чин кўнгилдан пушаймонлигига, маҳкумнинг шахсини тавсифловчи маълумотларга, унинг ёши, соғлигининг ҳолати, оилавий аҳволига (қарамоғида вояга етмаган фарзандлар, меҳнатга қобилиясиз эр (хотин) ва (ёки) кекса ёшдаги ота-онаси мавжудлигига), етказилган зарарнинг қопланганлигига албатта эътибор қаратилади. Бу омилларни ҳисобга олмасдан афв қўлланиши деярли имконсиз.\nAмнистия актида эса ҳар доим ҳам бундай омиллар ҳал қилувчи аҳамиятга эга бўлмайди. Масалан, амнистияда 60 ёшдан ошган кексалар жазодан озод этилиши ҳақида қоида бўлса, бу барча кексаларга бирдек қўлланади. Улар орасида қилмишига чин кўнгилдан пушаймон бўлмагани бўлса ҳам, амнистия акти асосида озодликка чиқарилади. Ёки бундай ҳолда уларнинг оилавий аҳволини ўрганишга ҳам эҳтиёж йўқ.\nМамлакатимизда ҳар йили қабул қилиб келинаётган Афв акти турли сабаблар боис адашиб жиноят йўлига кириб қолган, кейинчалик бундан қаттиқ пушаймон бўлган, тўғри йўлга тушиб олишни истаган инсонларга ҳаётда ўз ўрнини топиши учун яна бир имкон бермоқда. Шу билан бирга, бунда жиддий масъулият мазмуни ҳам бор. Жазодан муддатидан илгари озод этилиш ёки жазо тури юмшатилиши фуқароларга катта имконият бўлса, уларнинг барча юртдошларимиз қатори жамият ҳаётига қўшилиб кетиши учун давлат ва жамоат ташкилотлари астойдил ҳаракат қилиб, яқиндан ёрдам бериши яна бир имкон саналади. Афв этилган шахслар бу барча саъй-ҳаракатларни қадрлаши, ҳукумат ва халқимизнинг ишончини оқлаши учун, албатта, тўғри йўлга тушиб олиши зарур. Демак, бутун бир жамиятнинг саъй-ҳаракати хато йўлдан қайтишни истаган фуқарони қўллаб-қувватлашга, унга ҳам ҳуқуқий, ҳам амалий жиҳатдан ёрдам беришга қаратилади, бошқача айтганда, унга яхшилик қилинади. Шу билан бирга, Афв акти орқали қанчадан-қанча оилаларнинг бағри тўлиб, ота-оналар кўнглига ҳаловат кирганини барчамиз яхши биламиз.\nҲаёт ҳақиқати нуқтаи назаридан қарасак, ҳар бир инсон бу ҳужжат нафақат афв этилган фуқаролар, балки оила, маҳалладан тортиб жамият ҳаёти билан боғлиқ масалаларни қамраб олганини англаб етади. Содда қилиб айтганда, ота ёки она меҳридан айрилиб, тирик етимга айланган фарзандлар ва оила тақдири, кўнгли ўксиб қолган болаларнинг тарбияси каби оғриқли муаммолар давлатимизнинг ғамхўрлиги туфайли барҳам топади. Хонадонда бағрибутунлик муҳити юзага келади. Бинобарин, содир этилган жиноят учун жазо беришдан мақсад инсонни тарбиялашга қаратилган, деймиз.\nДемак, ҳозирдан бошлаб келажакда кечиримга яхшилик билан жавоб қайтариш, яъни тўғри йўл танлаб, халқ, Ватан, миллат, қолаверса, ўз оиласи, қариндош-уруғлари олдида юзи ёруғ бўлиш, ҳар бир Афв акти асосида жавобгарликдан озод қилинган фуқаронинг бурчига, кундалик вазифасига айланиши лозим.\nПрезидентимизнинг ушбу фармонида қайд этилганидек, жиноят содир этган шахсларни фақат жазолаш эмас, балки «Жаҳолатга қарши маърифат» ғояси асосида қайта тарбиялаш, уларнинг ўз ҳалол меҳнати билан жамиятда муносиб ўрин эгаллаши учун барчамиз бирдек масъулмиз.\nЎзбекистон “Адолат” социал-демократик партиясининг Сайловолди дастурида инсон ҳуқуқларини ҳимоя қилиш устувор вазифалардан бири сифатида қаралади. Шу жиҳатдан ушбу Афв акти дастурий мақсадларимизга ҳамоҳанг мазмун-моҳиятга эга бўлиб, мазкур ҳужжат ижросини таъминлашда депутатлик ва жамоатчилик назоратини ўрнатиш партия фаолларидан жиддий масъулиятни талаб этади.


24 ноябр 2020, Тошкент вақти: 14:37\nИ.Каримовнинг Қурбонқули Бердимуҳаммедов ҳукмронликни қўлга олган қўшни Туркманистонга сафари шарқона меҳмондўстлик қоидаларига тўла мос равишда ўтди. Мезбон меҳмонига ташаккур билдиришда, меҳмон мезбонига ҳамду санолар айтишда бир-биридан қолишмади.\nИкки қўшни давлат раҳбарининг туркман телевидениеси олиб кўрсатган учрашуви, мезбоннинг меҳмон шарафига уюштирган базми ўзаро хушомад ва мақтовларга тўла бўлди.\nИ.Каримов ва Қ.Бердимуҳаммедов учрашув ниҳоясида 2008-2012 йилларда ўзаро иқтисодий ҳамкорликни ривожлантиришга оид келишувга имзо чекди. Икки ҳукуматнинг юқори даражали расмийлари эса савдо, божхона, қишлоқ хўжалиги, маданий-гуманитар ва давлат чегараларидан ўтиш пунктларига оид ҳамкорлик шартномаларини имзолади.\nҲар иккала давлат раҳбари муҳокама қилинган барча масалаларда бир хил қарашда эканликларини қайта-қайта такрорлашдан чарчамади.\nИ.Каримов ва Қ.Бердимуҳаммедовнинг бундай ўзаро муносабатини шарҳлаëтган мустақил кузатувчилар ўзаро яқинликни тақозо қилаëтган қатор омилларни тилга олмоқда.\nМаркази Лондонда жойлашган Уруш ва тинчликни ëритиш институти таҳлилиси Жон Маклойд яқинларгача ўз қўшниси, марҳум С.Ниëзов устидан очиқ кулиб келган И.Каримовни Ашхободга етаклаган омиллардан бири ҳақида гапирар экан: “Бундан бир неча йил аввал ўзини минтақанинг кекса ҳукмдори санаган И.Каримовнинг Қ.Бердимуҳаммедовдек ëш болага қайрилиб қарашини ҳам тасаввур қилиш қийин эди. Аммо Қирғизистонда содир бўлган ҳокимият алмашувидан сўнг И.Каримов қўшнилари ҳудудини кимлар бошқараëтганига фавқулодда қизиқиш кўрсатмоқда. Ҳозирча синалмаган от бўлмиш Қ.Бердимуҳаммедовнинг кимлиги ва унинг нималар қилаëтганини яқиндан билиш истаги уни Ашхободга олиб келди. Бундан буëғига И.Каримовнинг авторитаризмга кучли мойиллик кўрсатаëтган Қ.Бердимуҳаммедов билан янада яқинроқ муносабат қилишини кутиш мумкин”, - деди.\nМосквадаги Стратегик тадқиқотлар институти таҳлилчиси Аждар Куртов туркман газини сотишнинг янги йўлларини излаётган расмий Ашхобод Ўзбекистон билан алоқаларни яхшилашга мажбур эканини айтади.\n“Туркманистон Хитойга газ сотишга катта қизиқиш билдиряпти. Бу газ қувури эса Ўзбекистондан ўтади. Шу боис, И.Каримов ва Қ.Бердимуҳаммедовни нафақат уларнинг авторитар сиëсати, балки иқтисодий ва молиявий манфаатлари ҳам яқинлашишга ундамоқда”, - дейди Аждар Куртов.\nАммо бу яқинлашув, унинг сўзларига кўра, мустабид тузумлар табиати берадиган имкон доирасидагина бўлади ва Каримов-Бердимуҳаммедов дўстлигидан эртага ўзбек ва туркман халқлари кундалик турмушига ҳам рўшнолик киради, деб умид қилиш асоссиздир.\n“Авторитар тузумларга хос асосий хусусиятлардан бири уларнинг ташқи дунëдан айрилиги ва ташқи таъсирдан ҳимояланганидир. Ҳар иккала давлат ҳамон ëпиқ авторитар тузумда қолмоқда. Шу боис, на Каримов ва на Бердимуҳаммедов яқин орада ўз сарҳадларини бир-бирига, аниқроғи, ташқаридагиларнинг кириши учун очиб беради. Қолаверса, илиқлашаëтган муносабатлар ҳали икки давлат ўртасидаги бир-бирига ишончсизликка барҳам берганича йўқ”, - деди Аждар Куртов.\nМустақил таҳлилчиларнинг бундай фикрига қасдма-қасд 18-19 октябрь кунлари И.Каримов ва Қ.Бердимуҳаммедов ўзаро муносабатларни барча соҳада ривожлантириш, дўстлик, ўзаро қондошлигу жондошлик ҳақида гапирди.\nМен Қурбонқули Бердимуҳаммедов қиëфасида ишончли дўстга эга бўлдим, деган И.Каримов ўз шарафига берилган зиëфатда Махтумқулидан шеърлар ўқиди.\nМарказий Осиëнинг энг кекса ва тажрибали ҳукмдори оғзидан ўзи ва миллати шаънига билдирилган бундай мақтовлардан эриб кетган янги Туркманбоши эса Ислом Каримовни Туркманистоннинг энг олий давлат соврини – Ҳурматли эл ëшуллиси мукофоти билан тақдирлади.\nШундай қилиб, марҳум Туркманбоши Ўзбекистон раҳбарини ўз жонига қасд қилган террорчиларга кўмак берганликда айблаганидан уч йилча ўтиб Ислом Каримов Ашхободдан энг ҳурматли ëшулли нишони билан қайтиб келди.


Qalampir.uz - Мадуро сайлов ўтказишни таклиф қилди\n09:51, 04.02.2019 Олам\nАйни вақтда Венесуэла парламенти мухолифат назоратида бўлиб турибди.\nВенесуэла президенти Николас Мадуро ўз тарафдорлари иштирокидаги митингда мамлакат Миллий ассамблеясига навбатдан ташқари сайлов ўтказилишини маълум қилди. Бу ҳақда ТАСС хабар берди.\nАйни вақтда парламент мухолифат назоратида бўлиб турибди.\n“Миллий мажлис кун туртибида муддатидан олдин шу йили парламент сайловларини ўтказиш масаласига баҳо бериши керак”, деган Мадуро.\nМадуро сайлов ташаббусини мамлакатда давом этаётган норозилик намойишлари вақтида эълон қилди. Каракас кўчаларига бир кунда ҳам Мадуронинг, ҳам унинг рақобатчиси парламент раиси Хуан Гуайдонинг тарафдорлари тўпланганди.\nТеглар:Венесуэла Николас Мадуро Хуан Гуайдо\n19:43, 04.02.2019 3 866\n19:42, 31.01.2019 7 695\n15:15, 30.01.2019 2 698\n17:54, 28.01.2019 4 334\n11:58, 26.01.2019 5 477


Носир Муҳаммаднинг шу номдаги китобчаси 2002 йили Ғафур Ғулом номидаги бадиий адабиёт нашриётида кам нусхада босилган эди. Тез орада тарқалиб кетган ушбу ҳикматомуз фикрлар ва шеърий қитъалардан иборат китобча тўлдирилган ҳолда қайта нашр этилмоқда. У кенг китобхонлар оммаси учун мўлжалланган.\nИнсон тафаккурида ћар лаћзада минглаб ўй-хаёллар чарх уради. Уларнинг аксарияти яна лаћзалар ќанотида беиз йўќолади. Баъзилари эса ќумдан сараланган олтин зарраларидек хотира ќатларида ўрнашиб ќолади.\nМен ќадим Шарќ ћикматлари, Ларошфуко «Максим»лари, Г.Лихтенберг афоризмлари, Г.Бебель «Фацетия»лари, замондошимиз Э.Кроткийнинг хандадор ўткир сўзларини севиб мутолааа ќиламан. Улар таъсирида бўлса керак, ћаётий кузатишлар туфайли туѓилган фикрларни ён дафтаримга ёзиб бораман. Шулардан айримларини ћукмингизга ћавола этишдан маќсадим доноликни даъво ќилиш эмас, балки ўз ўйларимни сиз билан баћам кўришдир.


Бош вазир ўринбосари президент билан мажлисда амалдорлар тинимсиз ёзиши ҳақида - Zamin.uz\n15:45 / 03.02.2021\nБош вазир ўринбосари президент билан мажлисда амалдорлар тинимсиз ёзиши ҳақида\nЎзбекистон бош вазири ўринбосари Сардор Умурзоқов президент билан ўтадиган мажлисларда ҳукумат вакиллари нега блокнотга тинимсиз ёзишларининг сабаби ҳақида сўзлаб берди. Изоҳланишича, бу Ўзбекистонда шаклланган сиёсий маданият ҳисобланади.\n«Америка овози» журналисти Навбаҳор Имомова Ўзбекистон бош вазири ўринбосари Сардор Умурзоқов билан суҳбатда президент билан ўтган мажлисларда мутасаддилар блокнотга тинимсиз ёзишлари, бир-бирларини тинглашмаётгани ва кўзма-кўз мулоқот қилинмаётгани омма муҳокамасига сабаб бўлиши ҳақида савол берди.\nБош вазир ўринбосарининг айтишича, давлат раҳбари иштирокидаги мажлисда ёзишмалардан мақсад топшириқларни эслаб қолиш, маълум масала юзасидан хулоса қилиш учун қулай ва бу Ўзбекистонда шаклланган сиёсий маданиятдир.\n«Бу – бизда шаклланган сиёсий маданият. Мисол қилиб мен ўзимни айтишим мумкин. Бир кун давомида бош вазир ўринбосари сифатида давлат раҳбаридан нечта топшириқ олишимни ҳисоб-китоб қилсак, осон бўлмайди. Чунки у битта ёки иккита эмас. Мен ўзим учун топшириқ берилганда ёзишимнинг сабаби эслаб қолишим учун ва мавзудан келиб чиқиб ўзимнинг ишимга тааллуқли бўлган жойларини хулоса қилишим, агар менга сўз берилса, асосан қайси масалаларни кўтаришим кераклигини ўзим учун белгилаб оламан. Президент айтганларида ёзиш ҳам сиёсий маданият, у бизда шаклланиб бўлди. Бу нима омиллар таъсирида пайдо бўлди ва ҳоказо гаплар иккинчи масала.\nҲар битта давлат ва жамиятда ўзига яраша сиёсий маданият бор. Нима учун шу саволни қўяётган одамларимиз бошқа давлатлардаги бизга жуда бир ғалати туюлиши мумкин бўлган ҳолатларни муҳокама қилмайди.\nМасалан, айрим шарқий Осиё давлатларида бир – бирига энгашишлар бор. У мамлакатлар жуда демократик деб тан олинган. Мен жуда кўп мисол келтиришим мумкин. Лекин бу бизда шаклланган сиёсий маданият ва биз уни ҳурмат қилишимиз керак», – деди ҳукумат расмийси.\nСуҳбат давомида журналист ҳукумат раҳбарлари президент билан қай даражада очиқ мулоқот қила олиши ҳақида сўраган.\n«Албатта, бизда ёпиқ, яъни тор доирадаги йиғилишларда турли фикрлар айтилади. Ҳатто президент олдида ҳам мен битта фикр айтишим, бошқа ҳамкасбим унга нисбатан бошқача фикр айтиши ҳам мумкин. Давлат раҳбарининг талаблари ҳам шундан иборат. Бошқа мамлакатлардаги, ҳукуматлардаги аъзолар, ҳамкасбларимиз кўради. Улар ҳам музокараларда қатнашишади. Қизиқ-қизиқ мулоқотлар, гаплар бўлади. Яъни бизни кўришади. Улар бизга ҳавас билан «сизларда президент гапиришга имконият бераркан, сизларни тинглар экан» деб айтишади», – дея бош вазир ўринбосари сўзларини келтирмоқда Kun.uz мухбири.\nМаълумот учун, Сардор Умурзоқов 2019 йил январдан эътиборан Инвестициялар ва ташқи савдо вазири сифатида ишлаб келмоқда.\nСардор Умурзоқов 2018 йилнинг 1 июн куни «Ўзчармсаноат» уюшмасининг раиси этиб тасдиқланганди. У бундан аввал «Ўзбекчармпойабзали» уюшмаси бошқаруви раисининг ўринбосари бўлиб ишлаган.\nСардор Ўктамович Умурзоқов 1977 йилнинг 23 ноябр куни туғилган. Тошкент давлат иқтисодиёт университети (бакалавр) ва Рэдинг университетини (Буюк Британия, магистратура) тамомлаган.\n2000-2003 йиллар давомида Ташқи иқтисодий фаолият Миллий банки тизимида (аввалига бош офисда, сўнг – Самарқанддаги бўлинмада) ишлаган. 2003 йилнинг ноябрида Европа тикланиш ва тараққиёт банкида (Лондон шаҳри) ўз фаолиятини бошлаган. “Замин” янгиликларини “Twitter”да кузатиб боринг\nЯнгиликлар » Жамият » Бош вазир ўринбосари президент билан мажлисда амалдорлар тинимсиз ёзиши ҳақида


Ўзбекистонда экспортчи корхоналарни қўллаб-қувватлаш учун яна 100 млн доллар ажратилди - Daryo\n21:13, 21.10.2020 8190\nЎзбекистон Президенти Шавкат Мирзиёев раислигида саноат тармоқларидаги 9 ойлик натижалар ва йил якунигача бажарилиши лозим бўлган вазифалар муҳокамаси бўйича видеоселектор йиғилиши ўтказилди. Бу ҳақда Президент матбуот хизмати хабар берди.\nҚайд этилишича, пандемия оқибатлари саноат ишлаб чиқариш суръатларига таъсир ўтказди. Шу боис давлат томонидан ҳар бир тармоқни қўллаб-қувватлаш бўйича тезкор чоралар кўрилди. Карантин даврида ҳам ишлаб чиқариш давом этди. Буларнинг натижасида саноатда юзага келиши мумкин бўлган жиддий йўқотишларнинг олди олинди.\nМаълум қилинишича, иқтисодиётда юқори қўшилган қийматни таъминловчи қайта ишлаш саноатида 9 ойда қарийб 3 фоиз ўсиш қайд этилди. Хусусан, электр техникаси ишлаб чиқариш 25 фоиз, тўқимачилик маҳсулотлари 12 фоиз, металл рудалари қазиш 7 фоиз ва қурилиш материаллари 6 фоизга ўсди.\nШунингдек, автомобиллар 1,5 баравар, электр техникаси маҳсулотлари 1,3 баробар, тўқимачилик товарлари 16 фоиз, мис сим 15 фоиз кўп экспорт қилинди. Натижада ялпи ички маҳсулотнинг ўсиш суръати 0,4 фоиз ижобий даражада сақлаб қолинди ва бюджет даромади 1,9 триллион сўм ортиғи билан бажарилишига эришилди.\nЙиғилишда бунга сабаб бўлган омиллар танқидий таҳлил қилиниб, йил якунигача ишлаб чиқариш ҳажмларини таъминлаш чора-тадбирлари кўриб чиқилди. Шу билан бирга, саноат тармоқлари ва ҳудудларда яна қандай захиралар борлиги, уларни ишга солиш учун нималар қилиш кераклиги батафсил муҳокама қилинди.\n«Ўзавтосаноат» бошқарувига ўтган қишлоқ хўжалиги машинасозлиги тармоғида трактор ва сеялкалар ишлаб чиқариш 2 баробар камайгани кўрсатиб ўтилди. Тўртинчи чоракда автомобиллар ишлаб чиқаришни 62 мингтага етказиб, 165 миллион долларлик экспорт қилиш, бутловчи ва эҳтиёт қисмларни хорижий бозорларга сотишни йўлга қўйиш зарурлиги айтилди. Халқаро экспертлар билан бирга автомобиль саноатини ривожлантириш стратегиясини ишлаб чиқиш вазифаси қўйилди.\nТаъкидланишича, қурилиш материаллари, электр техникаси ва енгил саноатда ҳам ҳали ишлатилмаган захиралар бор. Масалан, қурилиш материаллари бўйича йил якунигача 11 та лойиҳа амалга оширилади. Бу орқали янги маҳсулотлар ўзлаштирилиб ва мавжуд корхоналар қуввати оширилиб, импорт ўрнини қоплашга эришилади.\nЭлектр техникаси саноатида 12 хил маҳсулотни маҳаллийлаштириш лойиҳаси режалаштирилган. Давлат раҳбари ушбу қувватларни тезроқ ишга тушириб, рақобатни таъминлаш, товарлар нархини арзонлаштириб, экспортни кенгайтириш муҳимлигини айтди.\nБозор механизмлари тўлиқ кириб бормаган тармоқларни трансформация қилиш долзарб бўлиб бормоқда. Шу боис Президент саноат корхоналари фаолиятини такомиллаштириш, халқаро бошқарув тизимини жорий этиш бўйича кўрсатмалар берди.\n«Бугун экспортчи корхоналарни молиявий қўллаб-қувватлашни кенгайтириш бўйича фармонни имзоладим. Энди бундай корхоналар учун янги ташкил қилинаётган Экспортни қўллаб-қувватлаш жамғармаси орқали қўшимча маблағлар ажратилади. Шу мақсадда жамғармага 100 миллион доллар берилмоқда. Бу, ўз навбатида, маҳсулотларни ташқи бозорларга узлуксиз етказиб бериш учун корхоналарнинг айланма маблағларига йўналтирилади», — деди Шавкат Мирзиёев.\nЎзбекистон 2021 йилда иқтисодий ўсишни 5,1 фоизга етказишни кўзламоқда\nШавкат Мирзиёев озиқ-овқат маҳсулотлари нархини барқарор сақлашга кўрсатма берди\n10:22, 04.10.2020 153966\n23:58, 22.09.2020 154005\n17:18, 10.10.2020 105342\n07:39 Бугун 399\n07:24 Бугун 1895\n07:10 Бугун 4054\n06:55 Бугун 3885\n17:09, 30.11.2020 85741\n16:16, 01.12.2020 60735\n17:27, 01.12.2020 58528\n20:45, 30.11.2020 55644


sfr sign in Президент Шавкат Мирзиёевнинг “Иқтидорли ёшларни аниқлаш ва юқори малакали кадрлар тайёрлашнинг узлуксиз тизимини ташкил этиш чора-тадбирлари тўғрисида” 2019 йил 3 майдаги қарори ижроси доирасида олимпиада ташкил этилмоқда. Мазкур олимпиада Халқ таълими вазирлиги ва “Қоракўл Зиё” ўқув маркази ҳамкорлигида ўтказилади, деб хабар берди Халқ таълими вазирлигининг телеграм канали.\nsite de rencontre par cam pour ado sans inscription Илк олимпиада жорий йилнинг 15 сентябрь куни Тошкент шаҳри, Шайхонтоҳур туманидаги 34-умумтаълим мактабида бўлиб ўтади. Унда мамлакатимиз умумтаълим мактабларининг 5-11-синф, академик лицейларнинг 1-2-босқич ва касб-ҳунар коллежларининг 3-босқич ўқувчилари иштирок этиши мумкин.\nhttp://vagnvagensbygg.se/firmenit/2438 Иштирокчилар 3 соат ичида 6 та масала ечиши керак бўлади. Олимпиада учун топшириқлар (ёзма ишлар) давлат таълим стандартлари ва ўқув дастурларига мос равишда Халқ таълими вазирлигининг Фан олимпиадалари бўйича иқтидорли ўқувчилар билан ишлаш департаменти ва “Қоракўл Зиё” ўқув маркази томонидан ҳамкорликда тузилади.\nrencontres de femmes Ғолиб ўқувчилар “Қоракўл Зиё” ўқув маркази томонидан телевизор, планшет ва смартфон каби мукофотлар билан рағбатлантирилади. Бундан ташқари, иштирокчилар орасидан “ўзига хос ечим”, “энг яхши ғоя” ва бошқа номинациялар бўйича ғолиблар аниқланади.\nsnsd hyoyeon dating 2013 Олимпиадада иштирок этишни хоҳловчи ўқувчилар қуйидаги телефон рақами орқали регистрация қилишлари сўралади: +998999964400.\nsite de rencontre pour ipad gratuit Мазкур олимпиадага Тўхтамурод Муртозаевич Жумаев номи берилиши бежиз эмас. Тўхтамурод Жумаев кўп йиллар давомида математика ўқитувчиси бўлиб фаолият юритган. 1990-2015 йилларда Қоракўл туманидаги 1-ихтисослаштирилган иқтидорли болалар мактаб-интернати директори вазифасида ишлаган.\nchat rencontre coquine Тўхтамурод Жумаев ташкил қилган Қоракўл мактабида ўзига хос таълим олиш тизими жорий қилинган. Натижада мактаб ўқувчиларининг 90%и олий ўқув юртларига қабул қилинган.\n← Энди дорихоналарда видео кузатув камералари бўлиши шарт\nБухДУда нодир қўлёзма топилди →\nВСТРЕЧА С ЖИТЕЛЯМИ СЕЛЬСКОЙ ГЛУБИНКИ\nОБРАЩЕНИЕ ХОКИМА ОБЛАСТИ УКТАМА БАРНОЕВА К ПРЕДПРИНИМАТЕЛЯМ\n16.11.2019 22.11.2019 buxoronoma 0\nОбластной кенгаш УзЛиДеП: подведены итоги, намечены задачи


Жаннатий ўн саҳоба: Ҳазрати Умар розияллоҳу анҳу (12-қисм) | Azon.uz - Ахборот-таҳлилий портал\nЖаннатий ўн саҳоба: Ҳазрати Умар розияллоҳу анҳу (12-қисм)\n707 17:35 04.11.2020\nҲақ ҳамиша ғолиб Хаттоб ҳам ўн уч ёшли ўғли Умарни туя боқишга қўйганди. У Бани Махзум қабиласидага бошқа оилаларнинг туяларини ҳам қўшиб боқар, эрта тонгдан то қош қорайгунча кунни ҳайвонлар ортида юриб ўтказарди. Узун бўйли, чайир, бақувват, хийлагина жаҳлдор Умар қатъияти, жасурлиги ва меҳнатсеварлиги билан алоҳида ажралиб турарди.\nҲозир ҳам ҳайвонларни Арабистон қуёшида янтоқ, шувоқ каби кўкатлар қовжираб ётган сайхонликка қўйиб юбориб, бир неча тенгдошлари билан кураш тушишга киришди. У ўзидан ҳам каттароқ болаларнинг учтасига тенг келаётганди.\nБолалар Умарга ҳар томондан ташланишар, бири оёғига ёпишса, иккинчиси белидан ушлаб тортиб йиқитишга уринарди. Аммо Умар асло уларга таслим бўлишни истамасди. Ажиб бир эпчиллик билан иккитасини чалқанча ағдарди. Вазиятнинг қалтислигини кўрган учинчи бола тирқираб қочиб қолди. Умар ғолиб чиққанидан шодланиб, у ер-бу ерини қоқаркан, шу пайт кўзи сал нарироқда отдан тушмай, ўғлининг олишувини томоша қилиб ўтирган отасига тушди.\nЮрагини ваҳима чирмади. Туяларни ўз ҳолига ташлаб кураш тушаётганидан отасининг жаҳли чиқишини ўйлаб, оёқ-қўлига титроқ кирди.\nҚаттиққўллиги, тошбағирлиги, қаҳри кучлилиги билан бутун Маккага довруғи кетган Хаттобдан ўғли у ёқда турсин, ҳатто катталар ҳам ҳайиқиб юришарди. Унинг жаҳли чиқиб қолганида ёки бирор нарсадан аччиқланганида рўпара бўлишдан\nХудонинг ўзи асрасин. У нафақат қулларнинг, балки кичкина Умарнинг елкасида ҳам қамчисини тез-тез синаб кўрар, жонидан яхши кўрган ўғлини аёвсиз калтаклаб турар, бунинг сабабини сўраганларга ёки ўртага тушмоқчи бўлганларга “Қўявер, майли пишисин, Хаттобнинг ўғли бўшанг, қўрқоқ ва ношуд бўлиб ўсишини хоҳламайман”, деб ўзини овутарди. Шунинг учун Умардан калтак еган ёки курашда енгилган болалар унинг баданидаги, оёқ-қўлидаги калтак, қамчи изларини кўриб тасалли топишарди. Ҳозир ҳам унга қамчи тушиб қолиши ҳеч гап эмасди...\nУмар қўрқа-писа отасига қаради. Аммо унинг важоҳатли юзида қаҳр-ғазаб аломатларини эмас, ним табассум ва мамнунлик кўринишларини ўқиди. Вужудидаги таранглик, зўриқиш бўшашди. У ҳам отасига жилмайиб боқди.\n“Яша, ўғлим, менинг арслон ўғлим” деган хитоблар билан Хаттоб отдан тушди, ўғлининг елкасига залворли қўллари билан бир-икки уриб қўйди. Умар мункиб кетай деди. Отаси яна уни рағбатлантириб ҳам қўйди: “Болалар билан кураш тушганингни кўрдим. Ҳарқалай, тарбиям беҳуда кетмабди. Чавандозлик ва мерганликда қанчалик илгари бўлсанг, курашда ҳам шунақа мақомга эга бўлибсан. Хаттоблар хонадонига,\nБани Махзум қабиласига муносиб ўғлон бўлибсан!”\nЎғли туяларни қайтариш учун чопиб қоларкан, Хаттоб у туғилган пайтни хотирлаб, жилмайиб қўйди. Хотини Хонтаманинг ой-куни яқинлашганида унга “Қиз туғишни хаёлингга келтира кўрма, Маккада ҳеч кимга гап бермайдиган Хаттобнинг қиз фарзанд кўриши мумкин эмас, агар шу сафар ўғил туғсанг, кейинчалик қанча қиз кўрсанг ҳам розиман”, деб дағдаға қилганларини эслади. Ўшанда Аллоҳ унга ўғил ато этди. Ўша ўғли энди ўзига ўхшаш ботир, шижоатли, ҳайбатли бўлишини орзу қиларди. Умарни қанчалик яхши кўрмасин, ана шу ният йўлида уни калтаклашдан ҳам ўзини тия олмасди. Умар ҳам отасининг, қабиланинг юзини ерга қаратадиган бола бўлиб улғаймаётганди.\n– Менга қара, ибн Хаттоб, сендан ёрдам сўраб чиқдим. Икки жориям саркашлик қилиб, жонимга тегяпти. Ота-боболаримизнинг динини ташлаб, анави Муҳаммад деганларига эргашаётган эмиш.\nЙўлга солишга кучим етмаяпти, биласан, бошимда эркагим йўқ. Сен уларнинг бир таъзирини бериб қўярмикансан, деб чиқувдим.\nУмарга жон кирди. Унинг вужудида ёввойи бир куч, шафқатсиз бир телба туйғу асло тинчлик бермас, фитратидаги баджаҳллик, қайсарлик, урушқоқлик ҳамиша уни гижгижлаб турар, қаерда жанжал-тўполон бўлса, ўша ерда Умар ҳозиру нозир эди. Ҳозир ҳам эндигина қозиққа илган қамчисини олиб, беваникига қараб юрди. Кира солиб, она-бола Наҳдия ва Лубайнани аямай, боши-кўзи демай савалай кетди. У “диндан чиққан” она-болани узоқ қамчилади, уларнинг юз-кўзи қип-қизил қонга беланди. Умар ора-сира урушдан тўхтаб, аёлларнинг “инсоф”га кириб, узр сўрашини кутар, аммо уларнинг шунча калтакка ҳам парво қилмай, “имон”, “имон” деяверишлари баттар ғазаблантирарди. У яна жазавага тушганича қамчи устига қамчи ёғдирарди.\nОхири Умар ҳолдан тойди, пешонасидаги реза-реза терларни узун кўйлагининг этаги билан артиб, она-болага кўзларини қаҳр билан тикди:\nЛубайна оғзидаги қонни тупуриб ташлади, индамай Умарга қараб “йўқ” дегандай бош чайқади:\n– Сен-ку калтаклаб чарчайсан, Умар, аммо мен калтак ейишдан чарчамайман. Сенинг қамчиларинг менинг қалбимдаги имонни мустаҳкамлаяпти, холос!..\nАёл гапини тугата олмади. Умарнинг аъзои бадани қалтираб, жазавага тушди, иложсизликдан, гапига кўндиролмаганидан аламга кирди ва “ув” дея қичқирганича ҳолдан тойган Лубайнага ташланиб, уни бўға бошлади. Бу икки чўри ким бўлибдики, ҳеч ким гапини икки қилолмайдиган Умарга тик боқса, рад жавоби берса?! Уларнинг ишонгани ким ўзи, суянгани нима ўзи?!\nУмар гўёки қутурган бир махлуқ ҳолатига тушганди, кўзига ҳеч нарса кўринмасди. У бақувват ва дағал қўллари билан Лубайнани бўғаркан, Ҳақ ҳамиша ғолиб аёл бор кучини тўплаб, унинг қўлларини ажратиб ташламоқчи бўлди, аммо калтаклар зарбидан ҳолсизланган тананинг бунга мажоли етмади.\nЛаблари “Аллоҳ, Аллоҳ” дея пичирлади-ю, боши шилқ этиб шалвираб тушди. Умар уни ўлди деб ўйлаб, қўлини бўшатди. Энди у боядан бери қизига азоб бераётган Умарга қўрқув, даҳшат ва ғазаб билан термилиб турган Наҳдия томон юрди.\nУни ҳам роса калтаклади, кейин томоғидан олиб бўғди. Бечора она ҳам ҳушидан кетди. Умарнинг шунда ҳам ғазаби сўнмаган, жаҳли пасаймаган эди.\nОрадан бир неча кун ўтиб бева аёл яна чўриларини хўрлаб, калтаклаётганида бир воқеа содир бўлганини Умар эшитиб қолди. Бева аёл “Ё ота-боболаримиз динига қайтасизлар, ё ўлиб қутуласизлар”, деб хўрлаётганида яқиндагина Исломга кирган Макка киборларидан Абу Бакр шу ердан ўтиб қолибди ва икки чўрини сотиб олиб, Аллоҳ розилиги йўлида озод қилиб юборибди. Бу хабардан Умарнинг ҳайронлиги ошди, Абу Бакр билан урушмоқчи ҳам бўлди. Нимадир уни бу йўлдан қайтариб қолди... Нимадир унинг қалбини безовта қилаётганди...\n(давоми бор) (1 қисм) (2 қисм) (3 қисм) (4 қисм) (5 қисм) (6 қисм) (7 қисм) (8 қисм) (9 қисм) (10-қисм) (11-қисм) (12-қисм)


ДУОЛАРИ ДАВО МОМОЖОН\n113 ёшли Бозорой момо Рўзиевани анчадан буён ўт қопида пайдо бўлган тошлар безовта қилар эди. Ва ниҳоят, Навоий кон-металлургия комбинати тасарруфидаги тиббий-санитария бўлимининг тажрибали хирург¬лари томонидан беморда лапароскопик холецист¬эктомия амалиёти муваффақиятли бажарилди.\nҲамшира ҳамроҳлигида палатага яқинлашар эканман, қулоғимга бир ширин суҳбат чалинди:\n– Онажон, аҳволингиз қандай?\n– Раҳмат, сенга болам, соғлигим яхши, асосийси оғриқдан халос бўлдим, барака топинглар.\n– Бизга нима хизмат, онажон?\n– Бир саволим бор, менга айт-чи, энди ўнг томонга ёнбошлаб ётсам бўладими? Менга қулайроқ…\n– Э, онажон, энди хоҳлаган томонингизга қараб ётаверинг. Дўмбалоқ ошсангиз ҳам бўлади.\nПалатада енгил кулги кўтарилди.\nСаломлашиб ичкарига кирганимда, тиббий-санитария бўлими бош хирурги Сайфиддин Шодиев ва кўп тармоқли хирургия бўлими мудири Миркамол Қувоновлар 113 ёшли Бозорой момони жарроҳлик амалиётидан кейинги аҳволини кўздан кечиришаётган экан. Не кўз билан кўрайки, менинг қаршимда – уч кун олдин кўрганим, хийлагина мураккаб операция¬ни бошидан кечирган афтодаҳол бемор эмас, юзларида ним табассум жилваланган, руҳан бардам нуроний онахон ўтирарди. Момонинг руҳиятидаги бу кўтаринкилик, бу шодумонликдан гўёки атрофга ажиб нур таралиб кетгандек бўлди. Беихтиёр момонинг қаршисига тиз чўкким, икки асрга гувоҳ юзларини силагим келди. Ахир оғир замонларда ҳаёт кечириб, 113 ёшга етиб келиш, етиб келганда ҳам мана шундай соғлом руҳият, самимият билан умргузаронлик қилиш ажиб саодат эмасми?\nМомонинг набиралари Навоий кон-металлургия комбинати тасарруфидаги тиббий-санитария бўлими раҳбариятига мурожаат қилишиб, тўлов асосида жарроҳлик амалиёти ўтказишларини сўраганларида, саховатпеша шифокорларимиз табаррук онахонга бепул хизмат кўрсатишни ҳам шараф, ҳам инсонийлик бурч деб билдилар. Шифокорларнинг таклифини комбинат бош директори, Ўзбекистон Қаҳрамони Қу¬вондиқ Санақулов қўллаб-қувватлаб, момога комбинат маблағи ҳисобидан бепул жарроҳлик амалиёти ўтказишга изн берди.\nСамарқанд вилоятининг Пахтачи туманида истиқомат қиладиган 113 ёшли Бозорой момо Рўзиевани анчадан буён ўт қопида пайдо бўлган тошлар безовта қилиб келар, вақти-вақти билан қўзғалиб турувчи кучли оғриқдан қаттиқ азоб чекарди. Момонинг набиралари нажот истаб, шифо масканларига олиб боришди. Бироқ, шифокорлар момонинг улуғ ёшда эканлигини айтиб, уни жарроҳлик столига ётқизишдан чўчишди.\nТиббий-санитария бўлими бош жарроҳи, тажрибали врач Сайфиддин Шодиев 113 ёшли беморни обдон текширувдан ўтказиб, бир неча кун давомида жарроҳлик амалиётига тайёрлади. Ва ниҳоят тиббий-санитария бўлими тарихида биринчи марта 113 ёшли беморда лапароскопик холецистэктомия усулида жарроҳлик амалиёти ўтказилди.\nКўп тармоқли хирургия бўлими мудири Миркамол Қувонов бу ҳақда шундай деди:\n– Юз ёшдан ошган беморларда бундай жарроҳлик амалиётлари ўтказишга нафақат вилоят, балки ихтисослаштирилган даволаш муассасаларидаги шифокорларнинг ҳам юраги дов бермайди. Биз олдимизда катта синов турганини чуқур ҳис қилган ҳолда, жарроҳлик амалиётига ўта ҳушёрлик билан киришдик. Ҳаракатларимиз беҳуда кетмади, жарроҳлик амалиёти муваффақиятли ўтди. Мана, кўриб турганингиздай, онахоннинг кайфия¬ти гулгун, фикрлаши тиниқ, сўз¬лари дона-дона, эшитиш қобилияти жойида. Онахонга қараб, биз ҳам хурсанд бўлиб кетяпмиз.\nҲа, бир умр машаққатли ҳаёт кечирган Бозорой момо меҳнатдан бошқани билмади, эртаю кеч колхозда тер тўкди. Умр йулдоши – Уроқ бобо 1901 йилда туғилган, колхозчи, аммо умри қисқа экан, 1953 йилда вафот этди. Турмуш қуриб беш фар¬занд¬ни дунёга келтирган момо, улардан учтасини бевақт тупроққа қўйди. Ёлғиз она сифатида нафақага чиқди. Бугунги кунда икки нафар кенжа қизлари – Рисолат ая 78 ёшда, Зулфия ая эса 65 ёшда. Момо бугун ўнлаб набираю эвара-чеваралар қуршовида бахтиёр умр кечирмоқда. Юз-кўзларидан хотиржамлик, шукроналик туйғулари жилоланиб турадиган моможон Яратгандан эл-юртга тинчлик, невара-чевараларига узоқ умр тилаб дуо¬лар қилади.\n– Юртбошимизга минг раҳмат. Менга ҳар байрамда мукофотлар юборади, санаторийга бепул йўлланма оламан. Мазза қилиб даволаниб келаман. Мана, доктор ўғилларим мени оғир дарддан халос қилишди. Қўллари дард кўрмасин. Мана шундай инсонларни дуо қилмай бўладими, – дейди момо.\nЎзига кўрсатилаётган бу ғамхўрлик, бу эътибору иззат-ҳурматдан кўнгли тоғ, бағри боғ бўлиб яшаётган табаррук моможон, яна узоқ йиллар эл-юртимизни дуолар қилиб юринг, сизнинг дуоларингиз элга даво моможон!\nСалима ХОЛДОРОВА. Навоий вилояти.


02:21 / 29.05.2019\nГермания Федерал Республикаси президенти Франк-Вальтер Штайнмайер 27 май куни Ўзбекистонга ташриф буюрди ва мамлакат президенти Шавкат Мирзиёев билан учрашди.\nГермания федерал иқтисодий ҳамкорлик ва тараққиёт вазирлигининг парламент давлат котиби Норберт Бартле:\nКуни кеча вазирлигимиз делегацияси Тошкентда бўлиб, молиявий ва техник ҳамкорлик бўйича навбатдаги Ҳукуматлараро музокараларни ўтказди, уларнинг якунига кўра, ўзаро ҳамкорлик кўламини сезиларли даражада кенгайтиришга келишиб олинди. Биз Ўзбекистонни қўллаб-қувватлаш учун тақдим этилаётган маблағлар ҳажмини ўн бараварга оширишни режалаштиряпмиз. Ўйлайманки, бу Ўзбекистондаги ислоҳотларга кўмак бериш ҳамда Оролбўйи минтақасидаги вазиятни яхшилашда катта аҳамият касб этади.\nШундай экан, Германия федерал президенти Ф.-В.Штайнмайер ўз ташрифи давомида Ўзбекистон сўнгги икки йилда катта ислоҳотларни амалга оширгани ва бутун минтақа учун “барқарорлик маёғи” бўлиб, тўғри йўлдан кетаётганига шахсан ишонч ҳосил қилади.\nБундестаг депутати, “Германия-Марказий Осиё” парламент гуруҳи аъзоси Вальдемар Хердт:\nГФР президентининг Ўзбекистонга ташрифи мамлакатнинг истиқболли, минтақанинг эса салоҳиятли эканидан далолат беради. Марказий Осиёда 60 миллиондан зиёд киши яшайди ва Ўзбекистон бу минтақанинг асосий мамлакатларидан бири ҳисобланади. Ўзбекистонга ташрифимиз давомида президентингизнинг шундай қисқа вақт ичида режалаштирибгина қолмай, ҳаётга татбиқ ҳам қилган ислоҳотларини кўриб ёқимли ҳайратда қолдим. Иқтисодиёт, фикрлаш ва умуман, барчасида жиддий ўсиш кузатилмоқда, яъни буларнинг бари халқ қурилиш ҳамда юксалиш ҳақида ўйлаётган вақтда жадаллашмоқда.\nМен собиқ совет республикаларида кўп бўламан ва бошқаларга бу борада Ўзбекистонга бориб ўрганишни маслаҳат бераман. Ўрганишнинг ёмон жойи йўқ, айниқса, бунинг уддасидан чиқаётган мамлакатдан. Ўйлайманки, президентимизнинг Ўзбекистонга ташрифи собиқ совет республикаларига бўлган янгича муносабатни намойиш қилади.\nГермания – саноат мамлакати. Бизда нефть ва газ йўқ. Бизда бори – бу ишлаб чиқарувчиларимиз, муҳандислик фикри, бошқарувга доир билимлар, ишлаб чиқаришни йўлга қўйиш. Биз фақат шуларнигина таклиф қила оламиз. Бироқ буларни фақатгина бошқа мамлакатга бориб, ўз юртинг имкониятларини намойиш қилаётганидагина сотиш мумкин. Ўзбекистонликлар ҳам, шу тариқа, Германияга келиб, ўзларининг ишлаб чиқаришга доир имкониятларини намойиш қилишмоқда. Кейинги босқичда қўшма корхоналар яратиш учун ҳамкорлик имкониятларини биргаликда излашимиз керак, деб ўйлайман. Қўшма корхоналар Германияда ҳам ишчи ўринларини кафолатласа, у ерда ҳам халқларимиз фаровонлигини кафолатлайди.\nЧунки қўшма корхоналар бу ерга механизмлар, машиналар учун буюртма берилишини билдиради, ноу-хау ва фаровонлик шу ердан боради. У ерда эса ишчи ўринлари яратилади, одамларга муносиб иш ҳақи берилади. Мен доим “Жанг қилгандан кўра савдо қилган яхши”, деган фикрни айтаман. Ўзбекистон яхши уддасидан чиқаётган нарсани Германияда ишлаб чиқармаса ҳам бўлади.\nСўнгги ташрифим чоғида ёш депутатлар билан учрашувимиз мени жуда қувонтирди, улар шижоат билан, соф немис тилида Германияда таълим олиш истиқболлари ҳақида сўзлашди. Биз Ўзбекистон ёшлари Германияда таълим олиши ва худди шу жараён акс йўналишда ҳам ташкил қилиниши тарафдоримиз. Германия ёшлари ҳам ўзларининг фаровон мамлакатлари доирасидан чиқиб, ўз дунёқарашларини кенгайтиришлари, бошқа маданиятларга оид тасаввурларини бойитишлари, янги алоқалар ўрнатишлари ва ҳамкорликларни йўлга қўйишлари лозим.\nЎзбек халқига фаровонлик тилайман ва уларга бошланган демократик ислоҳотлар курсини муваффақиятли давом эттиришларини тилаб қоламан. Танлаган йўлингизни маҳкам ушланг, зеро сиз Марказий Осиё барқарорлиги, фаровонлиги ва ҳамкорлиги маёғи ҳисобланасиз. Биз буни ҳис қиламиз, қўшни республикалар ҳам Ўзбекистонга катта ҳурмат билан қараб, бу ўзгаришлар минтақадаги тинчликни мустаҳкамлашига умид билан қарашмоқда. Жуда кўпчилик бизнес алоқаларни ривожлантириш мақсадида бу томонга умид билан қарамоқда. Биз халқларимизни яқинлаштириш, бизнесни яқинлаштириш ва фаровонликни таъминлаш йўлида Ўзбекистон билан бажонидил тажриба алмашишамиз.\nГермания Бундестаги вакили, Марказий Осиё бўйича эксперт Андреас Ян:\nМамлакатларимиз ўртасидаги алоқаларнинг ривожланаётганидан жуда хурсандман. Жорий йилнинг январида Ўзбекистон президенти Берлинда бўлиб, Германия Федерал канцлери ва Федерал президенти билан учрашган эди. Жаноб Ф.-В.Штайнмайернинг Ўзбекистонга амалга оширган ташрифи айни вақтида бўлди, зеро биз икки томонлама муносабатларни янада фаоллаштириш ҳамда уларни иқтисодий томондан кенгайтиришни режалаштиряпмиз.\nБиз Ўзбекистон президентининг қўшни мамлакатлар билан муносабатларни яхшилаш мақсадида бундай дадил қадамлар ташлагани ҳамда улар билан икки томонлама самарали ҳамкорликка келишганидан жуда хурсандмиз. Айниқса, Тожикистон ва Қирғизистон каби мамлакатлар билан алоқалар ривожини алоҳида қайд этиш лозим. Ўзаро манфаатли ҳамкорликни давом эттириш нуқтаи назаридан бу биз учун жуда муҳимдир, зеро Ўзбекистон географик жойлашуви ва минтақадаги ўрнига кўра Марказий Осиёда муҳим роль ўйнашда давом этади.\nТаъкидлаш жоизки, шу йилнинг 16-19 июнь кунлари Бундестагнинг Иқтисодий ҳамкорлик ва тараққиёт қўмитаси депутатлари делегацияси Ўзбекистонда амалга оширилаётган ислоҳотлар билан яқиндан танишиш мақсадида Тошкент ва Самарқанд шаҳарларида бўлади.\nЎзбекистон ва Германия ўртасидаги иқтисодий алоқаларнинг фаоллашуви бизни жуда қувонтиради ва биз иқтисодий ривожланиш ҳамда маданий алмашинув йўлида интенсив ҳамкорликни давом эттириш ниятидамиз.\nЙил сайин Ўзбекистонга ташриф буюраётган сайёҳларимиз сони ошиб бормоқда. Кўп немислар Ўзбекистонга саёҳат қилишга қизиқиб қолган. Бу йўналишдаги алоқаларни кенгайтиришнинг янги усулларини топишни истардик, шундай экан, бу тўғри йўналишдаги яхши ва қадрли қадамдир.\nФурсатдан фойдаланиб, ўзбек халқи ва мамлакатингиз ҳукуматини кўп йиллар давомида бизга кўрсатиб келинаётган меҳмондорчилик учун миннатдорчилик билдираман.\nГермания судьялар академияси директори, профессор Штефан Тратц:\nЎзбекистонда суд-ҳуқуқ тизимида замонавий халқаро тажрибани инобатга олган ҳолда амалга оширилаётган ислоҳотлар Ўзбекистон ва Германия суд, ҳуқуқ органлари ва ихтисослашган муассасалари ўртасидаги самарали ҳамкорлик учун кенг имкониятларни очмоқда.\nБиз Германия судьялар академиясида сўнгги йилларда Ўзбекистон Республикаси Бош прокуратураси ва суд органлари билан ҳамкорлигимиз фаол ривожланаётганидан жуда мамнунмиз. Академиямиз директори сифатида, сўнгги икки йил давомида Тошкент шаҳридаги семинарларда бўлдим ва ўзбекистонлик ҳамкасбларимизнинг яхши билим ва салоҳиятли ғояларга эга эканига ишонч ҳосил қилдим.\nЎзбекистон Президентининг Бош прокуратура академияси ва Республика Судьялар олий кенгаши ҳузурида Судьялар олий мактабини таъсис этгани мени жуда қувонтирди. Бу ерда биз ушбу таълим муассасаларини қўллаб-қувватлашга йўналтирилган режаларни ишлаб чиқишимиз ва амалга оширишимиз мумкин бўлади. Ўйлайманки, келгусида ўзбекистонлик ҳамкасбларимизнинг Германия судьялар академиясида малака оширишларини ташкил қилиб, улар билан самарали ҳамкорлик қиламиз.\nФрайбург Университет клиникаси бош директори, тиббиёт фанлари доктори, профессор Фредерик Венц:\nЎзбекистон билан ҳамкорлигимиз ҳақида сўз кетар экан, айни дамда Федерал президентимиз, жаноб Штайнмайернинг сизнинг юртингизда расмий ташриф билан бўлаётгани алоҳида қувонч бағишлайди. Олий даражали ташриф бизнинг соғлиқни сақлаш соҳасидаги муносабатларимизни сиёсий қўллаб-қувватлаш билан таъминлайди. Икки йилча олдин биз Ўзбекистонда, хусусан, онкология йўналишида тиббий хизмат кўрсатиш соҳасида истиқболли ҳамкорлик масалаларини муҳокама қила бошлаган эдик.\nЎтган йили Тошкентда онкология бўйича биринчи Ўзбекистон-Германия конференциясини ташкил қилган эдик ва унда асосий эътибор нур орқали даволашга қаратилганди.\nГФРда онкология соҳасида Германия онкология жамияти ва Федерал соғлиқни сақлаш вазирлиги томонидан Саратонга қарши кураш миллий режаси ишлаб чиқилган.\nБу касалликни диагностика қилиш ва терапияни яхшилашга доир биргаликдаги саъй-ҳаракатлар натижасида сўнгги икки йилда сезиларли муваффақиятга эришилди. Бироқ, бу ерда вазиятни инфратузилмага инвестиция киритиш йўли орқали ҳам сезиларли даражада яхшилаш мумкин. Бу бир томондан, тегишли тиббий ускуналар билан таъминланган онкологик марказлар ва клиникаларнинг яратилишини билдиради. Бошқа томондан эса, ходимларга саратонни даволаш усулларини ўргатишга ҳам маблағ киритиш муҳимдир. Шифокорларни шунчаки ўқитиш билан иш битмайди, бу ерда тиббий физика ва радиацион биология каби ўрта ҳамда кичик тиббий персонални аралаш соҳаларга ўқитиш зарур.\nБугунги кунда биз Ўзбекистоннинг турли мутахассислари ва клиникалари билан мулоқот олиб бормоқдамиз. Қатъий ишонч билан айтишим мумкинки, Германия ва Ўзбекистон ўртасида тегишли келишувларга эришилган тақдирда, тиббиёт соҳасида билимларимизни алмашишимиз, бир-биримиздан ўрганишимиз мумкин. Бу Ўзбекистон аҳолиси саломатлиги яхшиланишига туртки беради.\nУмид қиламанки, жаноб Франк-Вальтер Штайнмайернинг Ўзбекистонга амалдаги ташрифи икки томонлама муносабатларни янада чуқурлаштиради ва келгусидаги ҳамкорлигимиз, шу жумладан онкология соҳасини ривожлантиришдаги ҳамкорлигимизни фаоллаштиради.\nГермания ҳукумати Европанинг энг йирик авиакомпаниясига ёрдам беришга қарор қилди\n12:10 / 18.05.2020\nГерманиялик депутат Трампни “НАТО учун вайронкор бактерия” деб атади


Қўрғонтепадаги “Мурувват” интернат-уйида “Ошга марҳамат” танлови ўтказилди\n15:38 / 14.08.2015\nҚўрғонтепа туманидаги “Мурувват” интернат-уйида карнай-сурнайлар ва байрамона шукуҳ остида “Ошга марҳамат” танлови ўтказилди. Танлов муассаса тарбиячилари ўртасида ўтказилиб, иштирокчилар таом тайёрлаш, дартурхон безатиш, карвинг санъати бўйича ўзаро беллашдилар.\nҲар бир иштирокчининг дастурхони ўзига хос салатлар, пишириқлар ва мевалар гулдастаси билан безатилди. Ҳакамлар ҳайъати таркибида профессионал ошпазларнинг ҳам мавжудлиги танловнинг нақадар жиддий ўтказилганидан далолат беради. Тадбир сўнггида ғолибларга қимматбаҳо совғалар топширилди.


Туркия НАТО технологияларидан маҳрум бўлиши мумкин\n15:10 / 17.11.2017\nАҚШ томонига кўра, Туркия томони харид қилаётган ҳарбий техникалар бўйича аксар қарорлар қайта кўриб чиқилиши мумкин.\nАҚШ ҲҲК қўмондонининг халқаро ишлар бўйича ўринбосари Ҳэйди Грантнинг баёнот беришича, Туркиянинг С-400 ҳаво ҳужумидан ҳимоя воситаларини харид қилиши НАТО мамлакатлари билан ҳарбий-техник ҳамкорликка салбий таъсир этиши мумкин, деб ёзмоқда Defense News.\nБунда Туркия бешинчи авлод F-35 қирувчи самолётларини сотиб олишдан бош тортиш билан "ўз ҳолатини мураккаблаштиради". Унинг қайд этишича, С-400 мажмуаларини харид қилиш бешинчи авлод қирувчи самолётларидан фойдаланишда "муаммога сабаб бўлади".\nС-400 мажмуалари, Ҳэйди Грантнинг таъкидлашича, нафақат Қўшма Штатларга таҳдид солади, балки АҚШнинг бешинчи авлод қирувчи самолётларини харид қилиб бўлган НАТО бўйича барча иттифоқчиларга таҳдид солади.\nТуркия С-400 НАТО


Индонезияда рамзий терма жамоадан жой олган футболчимиз шартномасини узайтирди\n10 январь, 2020, 14:37\nТеглар:Индонезия | Жавлон Гусейнов | Борнео\nҲамюртимиз Индонезияда ўзидан илиқ таассурот қолдирмоқда.\nЎтган йили Индонезиянинг «Борнео» таркибига бориб қўшилган ҳамюртимиз Жавлон Гусейнов ўзидан илиқ таассурот қолдира олди. У ўтган бир йил давомида клубида ўз ўрнига эга бўлди ва натижада сардорлик боғичи остида ўйинларни ўтказди. Бир сўз билан айтганда, ҳамюртимиз ўзига билдирилган ишончни оқлади. Гусейнов ҳам ўтган йилги мавсумдан қониққанлигини қуйдагича ифодалади.\n- Биласизми, Индонезиядаги дастлабки мавсумим мен учун яхши таассурот қолдирди. Шахсан ўзим учун ҳам қониқарли мавсумни ўтказа олдим деб айтишим мумкин. Чемпионатдаги 34 та ўйиндан 32 тасида майдонга тушдим. Қолаверса, иккита гол ҳам урдим. Яна иккита учрашувни сариқ карточкалар туфайли ўтказиб юбордим. Мен барча беллашувларда 90 дақиқадан ўйнадим ва мавсум якунига кўра йилнинг рамзий терма жамоасидан ҳам жой олдим. Салбий томонларига келсак, олдин ҳам айтганимдек, бу асосан ҳакамлик савияси билан боғлиқ. Қолаверса, тақвим бўйича биз охирги уч ой давомида ҳар тўрт кунда ўйин ўтказишимизга тўғри келди. Индонезия кичкина мамлакат эмас, шу боис сафар ўйинларига самолётда парвоз қилиб, сўнг яна автобусда йўл юришимизга тўғри келди. Айнан йўлда кўп юрганимиз ҳам бизни бироз қийнаб қўйди.\nЖавлон Гусейновнинг кейинги тақдири бизни қизиқтирганди. Чунки ҳамюртимиз Индонезия жамоаси билан мавсум охирига қадар келишувга эришганди. Ушбу муддат тугагач, ҳимоячи қандай йўл тутганига беэътибор бўла олмасдик. Аммо маълум бўлишича, ҳаммаси футболчи ва клуб учун хайрли якун топган ҳолда иккала томон келишувни узайтиришган. Бу ҳақида футболчимиз шундай деди:\n- Шартномани янгилаганимга келсак, клубимиз раҳбари томонидан ўртадаги битимни узайтириш ташаббуси ўртага ташланди. Тўғриси, ўзим ҳам клубнинг менга янги шартнома таклиф қилишини кутгандим. Чунки мавсумни омадли ўтказганим сабабли яна қолишимни ўйлагандим. Бунинг устига мухлисларда ҳам илиқ таассурот қолдира олганимни ҳис қилдим.\nГусейнов Индонезияда ўзидан яхши таассурот қолдира олгани боис унга бир қатор қизиқарли таклифлар ҳам келиб тушгани ойдинлашди. Лекин ҳамюртимиз нима учун бошқа чақирувларга жиддий қарамади? Бунинг жавобини қуйида билиб олишингиз мумкин.\n- Тан оламан, менга 2-3 та яхши таклифлар ҳам бўлганди ва уларнинг чақирувларини кўриб чиқаётгандим. Аммо яхшилаб ўйлаб қарасам, мен учун жамоа ўзгартиришдан наф йўқ экан. Чунки «Борнео»да мени ҳамма нарса қониқтиряпти, шаҳарга ҳам ўрганиб қолганман. Гапнинг очиғи, жамоамиз мураббийи бошқа клубга ўтгани сабабли у билан бирга кетмоқчи бўлиб юргандим. Чунки унинг ўзи мен билан бирга ишлагин деб таклиф билан чиққанди. Лекин ўйлаб-ўйлаб ўз клубимда қолишни хоҳладим ва тўғри йўл тутдим деб ҳисоблайман, - дея фикр билдирди, Гусейнов.\nБундан ташқари, Жавлонга ўзимизнинг клубларимиздан ҳам чорловлар бўлган ёки бўлмаганлигига қизиқдик. Аммо футболчининг айтишича, Ўзбекистондан ҳеч бир жамоа унга таклиф билан чиқмаган.\n- Ўзимизнинг клубларимиздан таклифлар бўлгани йўқ. Назаримда, мени яна Индонезияда қолишимни ўйлаб чақиришмаган бўлишса керак. Муҳими, ўзимни бу ерда яхши ҳис қиляпман.\nЛегионеримиз шартномасини узайтирди, яна бири эса...Ёхуд улар ўйнаётган чемпионат якунига етмасдан тугатилди\nЛегионеримиз етти ойдан бери майдон ташқарисида, бу ҳол яна қачонгача давом этади?\nИндонезиядаги легионеримиз қачон майдонга қайтади?


ПИРИМҚУЛ ҚОДИРОВ | UzBender.Ru\n(1928 йилда туғилган)\nЎзбек адабиётига ХХ асрнинг иккинчи ярмида кириб келган Пиримқул Қодиров замонавий мавзудаги «Уч илдиз», «Қора кўзлар», «Олмос камар» каби романлари, «Эрк», «Мерос», «Акрамнинг саргузаштлари», «Яйра институтга кирмоқчи» номли қиссалари, тарихий мавзудаги «Юлдузли тунлар» («Бобур»), «Авлодлар довони» («Акбар») романлари биланкенг китобхонлар оммасининг ҳурмат-эътиборини қозонган улкан сўз санъаткоридир. У Л.Толстой, А.Чехов, К.Федин, Х.Деряев асарларининг моҳир таржимони, адабиётшуносликка доир «Дил ва тил», «Халқ тили ва реалистик проза» тадқиқотларнинг, кўплаб публицистик мақолаларнинг муаллифи сифатида ҳам маълум ва машҳурдир.\nПиримқул Қодиров 1928 йил 25 октябрда Тожикистоннинг Шаҳристон туманига қарашли Кенг кўл қишлоғида таваллуд топади. Уларнинг оиласи синфсиз жамият қуриш тўғрисидаги шўролар мафкурасининг илк зарбасига учраб, Ўзбекистоннинг Ховос туманидаги Искандар қишлоғига кўчирилади. Ҳар хил таъна-тазйиқларга қарамасдан бўлажак ёзувчи барча фанлардан аъло баҳоларга ўқишга ҳаракат қилади. Илмга бўлган кучли иштиёқ уни Ўзбекистон Миллий университети (ТошДУ)нинг шарқшунослик факультетига етаклайди. Талабалик даврида яратган «Студентлар» номли ҳикояси уни бадиий ижоднинг сеҳрли оламига етаклайди.\nИккинчи жаҳон урушидан кейинги халқ ҳаётининг бурилиш нуқталари талаба ёшларнинг ҳаёти ва курашлари мисолида акс эттирилган «Уч илдиз» романи ёш ёзувчига катта шуҳрат келтиради. «Анча вақтдан бери, - деб ёзади Абдулла Қаҳҳор, - мен ўзбек адабиётида момақалдироқ гулдиросини эшитмаган эдим. Назаримда, мана шу асар («Уч илдиз») адабиётимизга момақалдироқдай гулдурос солиб, чақмоқдай ялтиллаб кириб келяпти».\n«Уч илдиз», - деб ёзади мазкур роман тўғрисида профессор У.Норматов, - 50-йиллар ўрталарида муҳим бурилиш бўлган тарихий жараёнларни акс эттирган, ўзбек адабиётида шахсга сиғинишнинг нохуш оқибатларини биринчилардан бўлиб фош этган йирик асардир».\nМаҳкам ва Гавҳар исмли талабаларнинг севги-муҳаббати, ўзларининг ғоявий эътиқоди йўлидаги кураш ва ташвишлари таҳлили романни ўқиган китобхоннинг кўзи ўнгидан қизил ип бўлиб ўтади.\nЁзувчининг иккинчи романи «Қора кўзлар» ҳам иймон-эътиқоди бутун бўлган кучларнинг нобоп жамият туғдирган иллатлар билан муросасиз кураши тарихига бағишланади.\n«Сталиннинг ўлимидан кейин, - деб ёзади адиб, - маънавий иқлим анча юмшади. Бизни илгари қийнаб юрган золимликлар, қўрқув ва алдамчилик маъданларидан қуйилган темир парда йиртилди. Дилимизда ўн йиллардан бери тўпланиб юрган дардлар нина санчсангиз фаввора бўлиб отилгудек эди. Уларни мен «Уч илдиз» романида... «Қора кўзлар»да баҳоли қудрат ифодалашга интилдим.\nТоталитар империя бизни қарам аҳволга солиб, қадр-қимматимизни ерга уришини\nMaqola nomi : ПИРИМҚУЛ ҚОДИРОВ\nKo'rilgan : 867


Эксперт: Ўзбекистонда валютафурушларга жиноятчи эмас, солиқ тўловчи сифатида қараш керак (видео) » Ўзбекистон янгиликлари – Zamin.uz\nЭксперт: Ўзбекистонда валютафурушларга жиноятчи эмас, солиқ тўловчи сифатида қараш керак (видео)\n27 июль 2019, 09:55\nЎзбекистон Либерал-демократик партиясининг янгиланган ва сайловолди дастури лойиҳалари муҳокама қилинди. Унда Банк-молия академиясининг молия кафедраси мудири Дилшод Раҳмонов валютафурушлар ҳақида фикр билдирган.\n«Жиноятчилик бутун дунёда камаймоқда. Европада ўқиган пайтларимизда кўрганимиз —қамоқхоналарда одамлар қолмаяпти, у ерда ишловчилар ишдан бўшаб кетяпти. Нега десангиз жиноятчилик камаймоқда. Сабаби нима? Сабаб, улар жиноятчиликни камайтирмаяпти, балки жиноятчи мақомини ўзгартиряпти.\nМисол учун, бозорларимизда ҳалигача валютафурушлар бор. Биз уларга ҳозиргача жиноятчи сифатида қараймиз. Аслида биз уларга солиқ тўловчи сифатида қарашимиз керак. Бошимдан ўтган, 5—6 йил олдин борганимда банкка кирдим. Долларни еврога айлантиришим керак эди. Бироқ банк ходимлари ‘Узр, бизда бунақа хизмат кўрсатилмайди’, деди. Шундай катта банкда йўқми бунақа хизмат десам, ‘йўқ’ деди. Ваҳоланки, бу каби хизматни уларда хусусий сектор кўрсатар экан. Биз ҳам валютафурушларга хусусий сектор мақомини бериб, солиққа тортишимиз керак. Бунинг учун катта нарса керакмас. Алоҳида қонун ишлаб чиқармай, қонунчиликка ўзгартириш киритиш керак, бўлди».\nБиз валютафурушларга жиноятчи сифатида эмас, солиқ тўловчи сифатида қарашимиз керак.\nДилшод Раҳмонов: Биз валютафурушларга жиноятчи сифатида эмас, солиқ тўловчи сифатида қарашимиз керак. Партиянинг янгиланган Дастури ва Сайловолди дастури лойиҳалари муҳокама қилинмоқда. Ушбу жараёнда партия фаоллари томонидан билдирилган фикр-мулоҳазалар. 👇👇👇 https://t.me/joinchat/AAAAADv3a9GvgOXSu1_ksA\nОпубликовано Ўзбекистон Либерал-демократик партияси - УзЛиДеП Четверг, 25 июля 2019 г.\nЯнгиликлар » Жамият » Эксперт: Ўзбекистонда валютафурушларга жиноятчи эмас, солиқ тўловчи сифатида қараш керак (видео)


Келажак энергияси мамлакатнинг тинч тараққиётига хизмат қилади - Халқ сўзи\n11:49 12 Июль 2018 Жамият\nАна шулар билан боғлиқ муаммоларнинг ҳаммаси ечилган бўлганда бошқа муаммолар бўлмасди. Ҳозирги пайтда сув таъминоти, айниқса, ичимлик суви, энергия таъминоти муҳим аҳамиятга эга. Бугунги кунда юртимизда қарийб 33 миллион нафар аҳоли истиқомат қилаётган бўлса, ўтган чорак аср давомида амалда бирорта ҳам қудратли электр энергия станцияси қурилган эмас. Демак, одам бошига ҳисоблаганда энергия таъминоти тахминан 30 фоиз камайди. Биз иқтисодиётимизни тубдан ривожлантириш, янги қувватлар барпо этишга бел боғлаяпмиз. Буларнинг барчаси энергияни талаб қилади. Шундай экан, ўзимизда мавжуд бўлган уран хом ашёсига таяниб атом электр станцияси қуришга қарор қилингани айни муддаодир.\nҲаётимизни энергиясиз бир тасаввур этиб кўринг. Усиз ҳаёт тўхтаб қолиши мумкин. Кенг миқёсда олганимизда углеводород хом ашёси, гидроэнергия таъминоти, ниҳоят атом энергетикасидан иборат. Қуёш энергияси ҳақида гапирамиз. Лекин унинг фойдали иш коэффициенти 15 фоиздан ошмайди. Кўмирдан олинаётган самарадорлик ҳам анча паст. Шу жиҳатдан олганда, энг ишончли, кафолатли ва хавфсиз энергия атом энергияси эканлигини ҳаётнинг ўзи кўрсатмоқда.\nҲозирги пайтда дунё миқёсида энергия таъминотининг 15 фоизи атом энергияси ҳиссасига тўғри келмоқда. Ривожланган мамлакатларда бу кўрсаткич жуда юқори ва йилдан-йилга ошиб боряпти. Ўзбекистон ҳам ана шу тараққий этган давлатлар сафидан жой олиши учун келажак энергиясини ишга солишга ҳаракат қилиши керак.\nТасаввур этинг, ураннинг 20 граммлик таблеткаси 520 килограммлик кўмирнинг қувватини беради. Агар биз мазкур масалани ҳал қилишга бугундан киришмасак, келажак авлод бизни кечирмайди. Ҳозиргача юртимизда қазиб олинаётган уранни четга сотяпмиз. Агар ана шу ноёб хом ашёни ўзимизда ишлатсак, жуда катта самарадорликка эришамиз.\nБиргина АҚШнинг ўзида 99 та атом электр станцияси ишлаб турибди. Яқинда бир қатор станцияларга 60 йиллик эксплуатациядан сўнг яна 20 йил ишлатишга лицензия берилди.\nБирлашган Араб Амирликлари нефть-газга қанчалик бой эканлиги ҳаммага маълум. Лекин шунга қарамасдан бу мамлакатда атом электр станциясининг 4 та блокини қуришга ҳаракат қилинмоқда. Ўзлари бой углеводород захирасига эга бўлишига қарамасдан атом энергиясини ишга солишга интилишяпти. Сабаби янги технология экологик жиҳатдан соф, ишлатишда хавфсиз энергия кўпроқ манфаат келтиради.\nМасала моҳиятини тўлиқ тушунмаган одамлар атом энергетикаси ҳақида гап кетганда, Чернобиль ва Япониянинг Фукусимо станциялари ҳалокатларини ёдга олишади. У жойлардаги фалокатлар, асосан, инсон омили туфайли рўй берган. Ҳозирги пайтда ишлаб чиқарилаётган реакторлар бир неча баробар хавфсиз ва ишончлидир. Бугунги реакторлар механизми 21 ўринда ўзаро хатардан асровчи кафолатга эга. Булар учинчи авлод реакторлари ҳисобланади. Уларнинг устига самолёт қулаганда ҳам фалокат рўй бермайди.\nАтом энергиясига эга бўлсак, қанча газ хом ашёси тежаб қолинади?!\nБиз янги объектда ишлайдиган билимдон ва малакали кадрларни тайёрлашимиз керак. Ёшларимиз ҳозирданоқ Москва муҳандислик-физика институтига ўқишга киришмоқда. Мазкур олий ўқув юртининг Ўзбекистонда филиалини очиш ҳаракати бошланди. Уч йил ичида 4 минг нафар мукаммал билимга эга мутахассислар тайёрлашимиз зарур. Умуман, атом электр станцияси қурилишида 9 минг одам, ишга туширилгандан кейин 3,5 минг киши иш билан таъминланади. Бу ерда фаолият юритадиган муҳандис-техник ходимлар юксак малакали, билимдон ва ҳар жиҳатдан ватанпарвар бўлишлари керак.\nҲар томонлама узоқни кўзлаб режалаштирилган экологик тоза ва зарарсиз ушбу йирик лойиҳа мамлакатимиз иқтисодий тараққиётига, халқимиз турмуш фаровонлигини янада оширишга хизмат қилишига шак-шубҳа йўқ.\nНима учун тест синовлари уч соатдан икки соатга қисқартирилди?


O’zLiDeP Бухоро вилоят ва шаҳар Кенгаши депутатлик гуруҳларининг навбатдаги йиғилиши бўлиб ўтди. — Ўзбекистон Республикаси Давлат Солиқ Қўмитаси ҳузуридаги Кадастр Агентлигининг Давлат Кадастрлари Палатасининг Бухоро вилоят бошқармаси\nO’zLiDeP Бухоро вилоят ва шаҳар Кенгаши депутатлик гуруҳларининг навбатдаги йиғилиши бўлиб ўтди.\nМазкур тадбирда депутатлар, партия фаоллари ва БПТ раислари, Давлат Кадастрлари Палатаси вилоят бошқармаси мутахассислари қатнашди.\nЙиғилишда партиянинг вилоят Кенгаши аппарат раҳбари Жасурбек Болтаев депутатлик мақоми ва депутатларнинг халқ, давлат олдидаги бурчлари борасида тушунча бериб, депутатлик гуруҳини янада фаол бўлишга, халқ дарди билан ёниб яшашга ундади. Шунингдек, жорий йилнинг 15 октябрь куни Юртбошимиз раислигида давлат кадастрларини юритишнинг янги тизимини самарали ташкил этиш масалалари бўйича видеоселектор йиғилиши ўтказилгани борасида тўхталди.\nДавлат Кадастрлари Палатаси Бухоро вилоят бошқармаси бўлим бошлиғи Элмир Иззатов томонидан “Ер ҳисоби ва давлат кадастрларини юритиш тизимини тубдан такомиллаштириш чора-тадбирлари тўғрисида”ги Президент фармонининг мазмун-моҳияти очиб берилди.\nТадбир баҳс-мунозараларга бой кечди. Йиғилиш сўнггида фаол депутатлар ва БПТ раислари рағбатлантирилди.\nPrevious Post: Ёшлар билан очиқ мулоқот бўлди\nNext Post: Чекка ҳудудларда аҳоли учун кадастр соҳасидаги янгиликлар мавзусида тадбирлар ташкил этилди